Lifan-Z/Chinese-poetries-txt huggingface dataset:
落花吹尽不堪忧，只见河堤水漫流。晚日强穿城北市，春风犹驻驿南楼。妻孥转觉为身累，岁月终难望汝留。万里长江一樽酒，故人何处倚扁舟。
半升浊酒试莼羮，贱买鱼虾已厌烹。浅水依蒲有船过，淡烟笼月更人行。交游潦倒肠先断，疾病侵陵涕自横。北望中原一千里，故人谁复唤归耕。
纷纷尘土计秋豪，忽送长江八月涛。陶令且为州祭酒，邓公才可掾功曹。但看秋到犹𫄨绤，即是花时合缊袍。待得公归吾已老，满田荼蓼与谁薅。
血气侵凌不复豪，往来欹倒似乘涛。宁知懒过嵇中散，亦有诗如谢法曹。旧稿只堪供酱瓿，故人相赠有绨袍。兖州宾主同风味，恶句烦公更一薅。
日日思归未就归，只今行露已沾衣。江村过雨蓬麻乱，野水连天鹳鹤飞。尘务却嫌经意少，故人新更得书稀。鹿门纵隐犹多事，苦向人前说是非。
成子东游十日程，驼裘颠倒帽欹倾。新诗顿数神仙事，病耳忽闻京洛声。去住闲经几尘刹，往来相望一牛鸣。再寻六月山前路，分我寒泉数勺清。
一双一只路傍堠，乍有乍无天际星。乱叶入船侵破衲，疾风吹水拥枯萍。山林何谢难方驾，诗语曹刘可乞灵。酒碗茶瓯俱不厌，为公醉倒为公醒。
十年流落各西东，再见初非旧阿蒙。晋邑自思栾孺子，鲁儒空望叔孙通。宦情潦倒三荒径，世味衰颓一秃翁。石室度筹吾岂敢，且看鲜健胜庞公。
相见还须未白头，只今君是富春秋。莺花与梦飞腾去，甲子如川日夜流。白酒可浇千卷读，青山欲唤十年愁。无因早办归耕计，更就深公买沃洲。
鸣鸠唤雨入西楼，草树虫声旋作秋。明月自如常夜好，晚山仍发去年愁。久抛诗酒寻思去，胜与儿童作队游。辜负禅心多少事，石城看渡木兰舟。
未嫌衰病出无驴，尚喜冬来食有鱼。往事高低半枕梦，故人南北数行书。茅茨独倚风霜下，粳稻微收雁鹜余。欲识渊明只公是，尔来吾亦爱吾庐。
谩遣儿童扫雪开，却穿篱落看春回。溪山冷淡泥三尺，故旧飘零酒一杯。近买芒鞋供踏雨，更收藜杖与寻梅。玉川老去生涯在，时有邻僧送米来。
日日春浓病不知，偶游僧寺送春归。长年误跨将军马，渐老空悲游子衣。山路有泥知雨过，村场无酒验人稀。今秋定作江东计，趁得鲈鱼八月肥。
燥砚渴水不濡笔，浊酒欠钱长卧瓶。此中定自有佳处，纸帐蒲团增眼明。故人江南江北岸，千书不如一见面。人生欢会不可常，画梁已送西飞燕。
东家西家蚕上簇，南村北村麦白熟。小儿腰镰日早归，大儿去就田间宿。斗酒相邀不为薄，邻翁相对且斟酌。圣主当阳亿万年，年年岁岁田家乐。
解鞍歇马倦西游，过眼文书且罢休。薄酒向人殊有味，长年于世已无求。常情未语沟中木，俗眼能惊海上鸥。何处云山不堪隐，更谁辛苦访菟裘。
晚菘早韭老不厌，夜鲤晨凫多见疏。地僻难寻野僧饭，路长时枉故人车。青山出没尘埃里，白发栽培疾病余。更有腐儒穷事业，夜窗残烛一编书。
田家得米输官仓，一粒不得囊中藏。天宁化士去如雨，此亦未易能低昂。因官乞取民始病，况复妄邀檀越敬。纵令不得半钱归，堂中圣僧应自知。
城北杀人声彻天，城南放火夜烧船。江河梦断不得往，问君此住何因缘。窜身穷巷米如玉，翁寻湿薪媪爨粥。明日开门雪到檐，隔墙更听邻家哭。
宣城经岁无它事，尚喜交游不弃遗。叠嶂楼头纳凉处，宛陵堂下探梅时。君今尚要一囊粟，我去亦无三径资。归卧云山更深处，因书频报故人知。
客来无语坐禅房，共赏西窗一榻凉。山路雨余新笋出，江城春色杂花香。烟厨已逐钟声远，树色初随塔影长。敢道闲居便安稳，今年更欲下湖湘。
杲公昔踏胡马尘，城中草木冻不春。甲士却立不敢问，其谁从之惇上人。袖手归来两无语，如今且向江南住。云居老人费精神，送向高安滩头去。
建城南路入袁州，怪石纵横水乱流。尽日衣冠在图画，百年心迹付林丘。中原未作重归计，胡马能令此地忧。浪迹江湖亦吾分，运筹帷幄有留侯。
何处田园不是家，尽扶衰病过天涯。山村酒熟人人醉，客路春浓处处花。敢道岭南无贼马，侧闻江左尚风沙。囊空甑倒君休笑，亦有新诗伴齿牙。
中原未敢说归期，却忆宣城近别离。叠嶂雨来如画里，敬亭秋入胜花时。每憎卑湿尤多病，苦爱风光屡有诗。今日衰颓那可说，髩须经瘴总成丝。
贼马纵横未说归，草间梁上借余威。布帆此去应无恙，银碗从来亦解飞。世事只堪开口笑，主人空有食言肥。自惭学道工夫少，坐觉文书到眼稀。
豆苗可瀹瓠可羮，僧厨午饭蒸香粳。道人得此清净供，下箸已胜肥羊烹。平生为腹不为目，偶逢一饱心自足。晚菘早韭旧所知，五鼎百牢未为福。
披沙拣金勤乃见，读书何止须百遍。如君心期已不凡，况有长兵可鏖战。一寒湿薪薰病目，君但读书声彻屋。僧房夜永灯火足，更肯襆被来同宿。
五年避地走穷荒，岭海江湖半是乡。欢喜闻君俱趣召，衰颓如我合深藏。晓寒已静千山瘴，宿务先吞万瓦霜。日日江头望行李，几回驱马度浮梁。
异时文物汉庭臣，公是中朝第一人。忍使闲行犯山瘴，不令疾去扫胡尘。情怀纵老元非病，时运方隆只暂屯。顾我衰颓已无用，尚烦新语访沈沦。
五年流落判西东，尚喜交游一再逢。但得低头拜东野，不妨下卧见元龙。中原极目山千叠，往事伤心酒一钟。如我支离久无用，敢因穷约废过从。
词源久矣多岐路，句法相传共一家。良贾深藏宜有待，大圭可宝在无瑕。长江渺渺看秋注，孤骛悠悠伴落霞。盛欲寄书商榷此，岭南不见雁行斜。
王郎随身一驼裘，偷儿遽作壑失舟。春初未免霜露迫，岁晚可无迁徙忧。客房夜坐薪当烛，不怕近江风裂屋。马平编户更艰难，君行莫忘民号寒。
新春忽忽到庭除，短褐经寒病却苏。漫以诗书教儿子，懒将薪水倩童奴。天涯每觉人情薄，眼界何知风景殊。万里相逢君莫叹，好山无数簇城隅。
未有丝毫补县官，几年流转但求安。江湖自称嵇康懒，故旧空嗟范叔寒。顾我初无食肉相，喜公复著侍臣冠。新诗不忘东山志，敢作寻常禁近看。
自昔支离畏作官，只今犹望一枝安。饱知时态病良已，心喜故人盟未寒。所至军书销日月，几回戎马污衣冠。公归定有安边策，不学愚夫静处看。
处处人家避贼忙，数因行李问舟航。江横晚照凫鸥乱，春到空山草木香。我未有缘离岭峤，君今决策下湖湘。定知此去添贫病，不及相从气味长。
因循避世不求名，潦倒江湖过一生。贾谊定能寻季主，子云先已识君平。独行市肆口无语，懒踏权门身自轻。看甑生尘只坚坐，世间宁有不平鸣。
偶从岭峤转江东，得向疏山见一公。所至共游常草草，尔来相遇更匆匆。晁郎埋骨虚无里，璧老收声苍莽中。二十余年往还事，半随秋雁落寒空。
万里重归旧秃翁，笑谈聊复与君同。鹪鹩所愿一枝足，鼯鼠从来五技穷。短发自梳浑欲白，残炉因客尚能红。正须混迹师元亮，未忍低头学敬通。
几年湖岭费追寻，尚喜归来听足音。御虎已知吾有命，问禅方见子无心。风尘黤惨病如昨，岁月峥嵘穷至今。犹觉相逢有余恨，老盆盛酒不同斟。
橘林经雨未全衰，归路人家已见梅。风物粗知江左胜，瘴烟新离岭南来。笔头有眼方知妙，句里忘言始绝埃。但得一寒无事过，与公还往胜衔杯。
与君宿昔尚同床，正坐西风一夜凉。便学短檠墙角弃，不如团扇箧中藏。人情易变乃如此，世事多虞只自伤。却笑班姬与陈后，一生辛苦望专房。
纷纷俗驾不容攀，尚喜郊居绝往还。野寺并冬终日雨，客房无事一秋闲。平生谈说舌犹在，病起雕疏髩已斑。始悟庄周太多事，处夫才与不才间。
胡马南来议击球，忽闻羌虏斩杨酋。一年春事兵氛退，万国欢声佳气浮。台阁如君须强起，林泉容我且归休。汉家基业无穷尽，早晚留侯与运筹。
纷纷未了向来因，同在浮沤寓此身。顾我久拼庵外事，知公曾是个中人。斋盂已厌五鼎食，诗卷初无一点尘。今代王孙能乐此，中兴祥瑞不缘麟。
俗事纷纷如乱麻，又扶衰病转天涯。文章老矣思吾弟，头角崭然胜外家。异味几回占食指，远书终夕望灯花。何时更住城南寺，共听春池两部蛙。
远近诸山翠作堆，凤池北望更崔嵬。青松夹路搀天去，白鸟翻云旁海来。喜有故人同出郭，属因衰病阻衔杯。犹怜不赴对床约，独上篮舆日暮回。
昔日翺翔雨露边，已将勲业画凌烟。便寻松菊同元亮，不访丹砂学稚川。可但海山胜绿野，颇知风物似平泉。小园只在虚窗外，佳处常当几杖前。
本无俗事可装怀，药圃花栏应手栽。乘兴聊陪野僧坐，赏心时许故人来。顿令此地成三绝，不为它乡赋七哀。钟鼎山林两无碍，豫章须是栋梁材。
异时携客醉公家，蜡烬堆盘酒过花。万里溪山隔春事，十年风景困胡沙。郑庄好客浑如昨，何逊能诗老更佳。但得尊前添一笑，莫言漂泊在天涯。
江浙音书绝不闻，每逢时节叹离群。一秋多病常嫌客，短日无聊只闭门。浅学未容窥易象，旧书懒复诵玄文。莫言耆旧雕零尽，海内交游尚数君。
昔者相过今几时，心期虽在事多疑。滞留江海君先病，怅望云山我欲归。老境犹存作诗苦，故人多有食言肥。汉阴老父如无事，肯复逢人论是非。
三日阴风雨不成，坐嫌冲暑作宵征。敢因贫故累公子，尚欲闲时寻友生。兵甲未休心已醉，诗书颇费眼犹明。便须凖拟庵居用，拄杖绳床折脚铛。
南征未厌苦关山，荔子今年已厌餐。时有野僧来献供，每烦佳士约同槃。门前炎暑三伏旱，坐上冰霜六月寒。他日一尊须念此，中州传买半棃干。
与君俱自走天涯，何处云山不是家。城市少留真梦事，林泉高卧亦空花。久无佳句雕肝肾，漫有微言到齿牙。他日一庵如可必，愿分斋罢半瓯茶。
晚来忽雨已如秋，竹枕欹眠得自由。忽报诸郎例升进，颇容老子便归休。人传胡虏三年旱，势合山河一战收。顾我迂疏最宜病，祗应随处见莬裘。
委曲随人久未甘，翛然午枕睡方酣。功名到此终无分，身世从来百不堪。为己工夫今粗晓，住山活计久相谙。他时不用求三径，投老才须住一庵。
汝水相逢今几年，只今同住海南偏。月明本自无亏缺，山色何尝有变迁。他日会逢晜弟语，一时惊散老狐禅。倘因居士闲开口，却作冲和二月天。
老境侵寻久废诗，送君宁复似当时。虺𬯎病马犹长路，偃蹇寒松只旧枝。想得山川瞻使节，便令父老识家规。圣朝本意惟寛大，网漏吞舟始合宜。
总角相从四十年，如今衰病已华颠。久无耆老可访事，尚喜交游不乏贤。未使从容持从橐，却令辛苦上江船。百城编户皆疲瘵，日望公来与息肩。
孙郎囊空意且满，因谓身长才则短。以短名堂堂未成，长短是非俱不管。严州一见鬓仓浪，赠我新诗如夜光。何时到君短堂上，更话如今归兴长。
忽见新亭起废基，暮云疏雨两霏霏。凭栏一望长江远，凿石新开小径微。治世从今可招隐，至人何苦更藏辉。使君不厌宾朋集，正为飘流到眼稀。
舟车来往闹回环，今日陪公得暂闲。渐喜著身人迹外，胜如随众马蹄间。萦纡细数溪头路，苍翠遥看雨后山。正恐朝廷须旧物，不容常此面孱颜。
伴我闲中气味长，竹舆游历遍诸方。火边每与人争席，睡起偏嫌犬吠床。能与儿童较几许，贤于臧获便相忘。他生尚欲随吾在，要奉香炉漉水囊。
超然堂中墨如戟，支撑宗门渠有力。参得诸方一味禅，以此示人人不识。病夫见之喜折屐，便欲投诗恐无益。主人不吝是家风，会见琅琅送珪璧。
不见仓曹十五年，江城相遇各华颠。何时更践邻居约，判断诸方五味禅。浮生扰扰乱初定，久病昏昏闲始便。欲问小童寻大隗，胜于猛将画凌烟。
吾道从来到处穷，八珍常与一箪同。子房故是青云士，圮上乃逢黄石翁。圣学有传为可喜，宦游少味自无功。亦知湖岭如江浙，尽在先生指顾中。
诸公相随日酣饮，我病昏昏困衾枕。人生苦乐故不同，世味再寻如拾渖。良医更在肱九折，曾子从来日三省。不离方丈走诸方，万事只如驴觑井。
坚卧因循欲过冬，故人无复马牛风。得君好句能忘病，笑我长饥不讳穷。清梦肯嫌斋舍冷，破囊常伴酒杯空。新正所愿长穷健，剩作歌诗准备公。
所至留连不计程，两年坚卧厌南征。荒城日短溪山静，野寺人稀鹳鹤鸣。药裹向人闲自好，文书到眼病犹明。较量定力差精进，夜夜蒲团坐五更。
尝忆他年在宛陵，好山松竹面层层。江城气候犹含雪，草市人家已挂灯。每怪愁肠难贮酒，时随拄杖出寻僧。如今转觉衰颓甚，病坐南窗冷欲冰。
俗事纷纷避作烦，梦中时厌雨声喧。但看闲客时来去，胜说群儿手覆翻。事业不同俱可笑，形骸如此尚何言。他年更有相逢话，同是三衢过上元。
剩作闲官不计年，得公相近转翛然。饱谙文字能生病，始信虚空不住禅。水涩船回休进棹，路长马倦莫加鞭。漫成拙句为公寿，要作新正第一篇。
自喜闲官不计员，月叨微禄胜归田。药囊往往充诗藁，米劵时时当酒钱。忍病作劳吾不厌，对人无语子差贤。不须更见卢溪老，会得安心即是禅。
十年不调张廷尉，一字拔人山巨源。万事重寻已陈迹，此公相对可忘言。故人久已音书绝，古寺终嫌市井喧。更欲移家近深僻，漫留书册教儿孙。
纷纷车马闹如云，膏火煎熬祗自焚。亦有故人来问疾，苦无佳思与论文。江湖老矣频搔首，毛发翛然政似君。他日卜邻犹有约，静中风景要平分。
纷纷俗事起如毛，病起南窗厌作劳。正欲往来求饭饱，敢将辛苦治名高。长闲似称三冬卧，旧学虚蒙一字褒。他日相逢有余地，尚容衰晚鬬坚牢。
暑退园林物物新，过溪风好月初晨。酒壶茶具偏宜坐，细草残花别是春。但得主人令客醉，不辞秋冷和诗频。从来礼节生疏放，见我狂歌意自亲。
开府新从日下归，却寻山水对烟霏。剩披诗律留花住，不使亲知到眼稀。但见鲲鹏常远举，应怜蜩鷃只卑飞。此游尚恨还家早，未许溪头送落晖。
刺刺龊龊疥欲作，今年去年只如昨。人生纵病莫病此，此病虽轻更作恶。寒窗夜长灯烬落，败人禅观妨人乐。安得壮士挽天河，尽洗此疮闲处著。
破帷冷落不禁风，疾病深藏称懒慵。忽有梅花来陋巷，喜闻春信出初冬。未须趁雪争先睹，尚恐冲寒不满容。会约君家好兄弟，他年尊酒便相从。
江梅消息未真传，微露芳心几杖前。不信冰霜能作恶，要令桃李便争先。斜枝似带千峰雪，冷艶偷回二月天。准拟从君出城去，竹舆仍胜百花韀。
还家更寒三鼓余，邻家小儿犹读书。王侯将相乃无种，纨袴绮襦宁似渠。北风飕飕霜被草，听汝读书声转好。莫言翁媪惜膏油，有儿如此可无忧。
往时诸李在江都，文采风流一代无。每得清诗如小谢，已闻前辈许封胡。好松久已埋深涧，老马今犹忆旧途。令子相逢初未识，尚容衰晚见规模。
中原扰扰尚胡尘，坚坐江南懒问津。漫读旧诗如昨梦，却疑往事是前身。子桑自了经时病，原宪长甘一味贫。刺忍雪寒君莫病，土牛花胜已迎春。
破屋除灯雪自明，案头无用读书檠。老慵已惯跏趺坐，昏梦尤便松竹吟。知有故人来问道，久无佳兴与寻盟。明年更有闽山兴，但办行纒莫计程。
群嚣寂寞已收声，预怯秋房独夜情。忽听僧檐鸣宿雨，定知田舍舞安甿。尽消积暑经时早，不厌新凉数日晴。更喜此邦贤太守，乐为诗颂教诸生。
学诗渐老转销声，末路蒙山此日情。尚有文章能起疾，岂惟田里解蚩甿。近郊秔稻成秋熟，绕郭溪山入晚晴。剩绕长廊和新句，不知庭下薄寒生。
风吹旱暑未成秋，辜负江村事事幽。岩桂敢烦先折送，好诗仍不待邀求。自怜疾病常高枕，坐想风流换此州。他日出门寻旧约，未嫌疏懒作人不。
僧园晓色散栖鸦，强起新诗整复斜。正想故人披宿务，忽蒙佳句洗昏花。旧游往往违心事，老病昏昏漫岁华。辜负重阳一尊酒，且来占雨又朝霞。
凉风策策旁江城，道路犹寛远去程。秋晚情怀常索莫，夜长更漏转分明。未偿脐腹三年艾，不负膏油二尺檠。明日黄花一尊酒，苦思亲旧与同倾。
新旧音书寂不来，略无一事可萦怀。春风寂寞花侵路，野寺荒凉草上阶。剩欲出门留客坐，不妨扶杖看僧斋。无人会得庞公意，只道渊明是正侪。
才过清明日更长，竹舆频出度浮梁。雨侵田水连溪白，春入山花带蜜香。数有故人相劳苦，不嫌俗事且穷忙。今年尚有湖湘兴，不待秋风便促装。
公更深居我更衰，山林膏壤偶同时。两年疾病略相似，二老风流应自知。苦学养生犹有累，不知闲过是无为。初冬寄远无他物，半夜才成一首诗。
治药呼医懒出门，每闻乐事漫消魂。秋花带雨寒犹在，老病寻诗日更昏。但见晚霞翻雨脚，不知山石是云根。主人有意留岩桂，要使贫交奉一尊。
旧琴无谱亦无弦，子独深求不许年。正以安闲有余地，不因言语悟先天。论诗再到新删后，读易仍窥未画前。老病相逢聊一笑，非关无地可逃禅。
范子闲行定不穷，袖中诗卷敌清风。野僧道士有余意，同学故人多近功。已办辛勤十年读，时须谈笑一尊同。相看又作韶州客，却望临川是梦中。
他生与我有微因，来见防家最后身。共住世间均是梦，未因心境不如人。浮云屡见本无迹，乂路多岐莫问津。此夜穷愁走南北，更谁随马踏埃尘。
老来于世漫多悲，梦幻推移且自知。想得开山藏骨处，却如摇尾乞怜时。送行识我贫无盖，闲坐思渠闷有诗。从此穷居添寂寞，夜长谁复绕帘帷。
畏事成闲厌出遨，故人不见如曹逃。一寒一暑便衰老，如梦如幻无坚牢。客游滚滚漫南北，往事悠悠增郁陶。此去还能安坐否，割鸡元不用牛刀。
闻道复州贤太守，只如前在武陵时。相逢未说为州乐，所至先传喜雨诗。行比曾参仍不鲁，政同龚遂更何疑。悬知此去长闲暇，定是愚民不敢欺。
与君此别重依然，再得相逢又几年。无使人言长似旧，况教人道不如前。穷通轩轾皆由命，贵贱高低总是天。只有修身全属我，少迟留处更加鞭。
柳外高楼四面山，使君携客共跻攀。尘埃不动日方永，桃李无言春自闲。未厌簿书时到眼，每逢诗酒亦怡颜。夜阑一倍园林胜，尚觉清歌欠小蛮。
敢辞深坐懒衣裳，便欲追陪恐病妨。小户长忧劝酒满，短才仍怯和诗忙。牡丹花在逢寒食，群玉山如望洛阳。不是使君寻旧赏，更无人会忆姚黄。
疾病深藏一事无，眼从昏涩废看书。清诗忽睹惊人句，远道如瞻使者车。颇放溪山时入座，不妨宾客醉骑驴。传家事业风流在，早晚还朝得尽摅。
四海同门一信民，近淮来往七经春。生平坎𡒄不如意，死去声名多悮人。漫以文章付儿子，略无毫发仰交亲。请君但自传家学，陋巷箪瓢莫道贫。
不见程公二十年，上饶相遇各华颠。平生气节名先立，老去安闲我未然。即看归来上廊庙，未容休歇住林泉。饱山阁上凭栏处，合得逍遥第一篇。
疾病因循懒出门，茅檐终日坐昏昏。雨声点滴松藏寺，人迹稀疏犬吠村。时得使君相劳苦，胜于书札问寒温。只应此去添憔悴，又欠先生酒一尊。
故人别去两经冬，今岁书来第几封。正以空疏少制作，不因穷约废过从。养生漫说终难效，学道无心亦未逢。若问真归是何处，五更常听寺楼钟。
霜风过雨不胜寒，木落重重见远山。风卷沈浮横浦外，鸟飞明灭夕阳间。頳肩道永方南去，趼足何时得北还。杖屦登临共回首，自怜五泽入荒蛮。
梅梢风动勒花寒，淡淡烟横天际山。顾我未能超物外，因君聊尔出云间。水声不逐钟声歇，林影常随塔影还。异日同归嵩少路，即将诗卷话南蛮。
旌旗摩日甲生光，俘馘黄巾第几方。灭贼未须占鬬蚁，破胡行且见神狼。燕然刻石功昭汉，太华题诗事后唐。从此儿童传姓氏，风流何止继韩康。
西亭清浄冠南州，蜡屐聊为半日留。苍莽轻烟涨山麓，连卷雌霓落城头。禽声高下云间木，帆影参差天际舟。欲去凭栏一回首，晚风吹角不胜愁。
雨过归云山更昏，时闻鸡犬闹江村。风欹船侧收帆幅，浪拍堤平没石痕。忧患积年身益倦，功名他日志空存。又看秋色飞红叶，故国归期未可论。
柳暗莺啼春正妍，断塍分水灌平田。花开花落几番雨，山淡山明一抹烟。突兀初晴云外寺，横斜欲晚渡头船。天涯因惬沧洲兴，何用区区苦自怜。
雨添东涧连西涧，云断前山起后山。野水到门人去尽，昏烟迷树鸟飞还。江天日月浑无色，客路风埃只强颜。舞石至今随燕乳，裁诗不复哭龙悭。
京路萧条信不通，胡尘尚欲竞南风。三年避地身多病，万里携孥囊屡空。天际每垂忧国泪，日边谁了济时功。宣王自是中兴主，会见銮舆返故宫。
寒起溪边芦荻风，霜林病叶未全红。雁随云落斜阳外，舟傍山行晚照中。极目闲愁愁欲绝，满川离恨恨无穷。天涯更送亲朋去，尊酒何时再得同。
溯流荡浆到阳山，寺在云山缥缈间。雨洗竹萌穿野岸，风吹榕叶落荒湾。僧眠白日钟声静，花送青春鸟语闲。留醉岭南无所恨，不妨蜡屐恣跻攀。
雨后轻裘寒尚侵，杖藜终日共登临。水声不似风声急，山色何如草色深。万叠残云渡晚照，千章古木发新阴。飘零未忍疏杯酌，欲醉翻嫌酒满斟。
风雨翛翛似晚秋，鸦归门掩伴僧幽。云深不见千岩秀，水涨初开万壑留。钟唤梦回空怅望，人传书到竟沈浮。面如田字非吾相，莫羡班超封列侯。
隋堤河畔别支公，目断霜天数去鸿。岁月峥嵘如许久，江湖漂泊略相同。无穷烟草夕阳外，不尽云山秋色中。寄语只今能见忆，书来莫遣太匆匆。
折柳长亭今几年，一行作吏楚江边。音书顿逐归鸿断，消息时因过客传。五岭风温吹瘴雨，九疑云湿卷愁烟。每吟春草池塘句，尚想诗成梦惠连。
淅淅寒声未落霜，满庭残叶不胜黄。墙头雨带烟悲冢，炉冷风飘尘带香。修墓尚应怀楚德，入关犹想快秦王。追思往事空垂泪，无限伤心对夕阳。
老眼文书便一窗，短檠风味竹方床。洛阳甲子清明近，海内交游道里长。渐欲着身舡尾上，不能寻汝马蹄旁。慢红夭绿无多事，紫蝶黄蜂各自忙。
水上人家各系船，画旗何处插秋千。长堤缭绕人行外，古木槎牙鸟宿边。敢为簿书嫌蹭蹬，却因升斗致留连。何时更鼓江南棹，一住越中三十年。
直言曾许老盲聋，文物当年扫地空。纵病且怀修月手，更穷不顾拍张公。长年眼作胡僧碧，旧赏花今何处红。知有百年余习在，略烦佳句愈头风。
疾病冲忙百不宜，只今筋力已全衰。长廊广殿风来远，古柳高槐日上迟。彭泽老人新断酒，辋川居士旧能诗。已怜匹马西归后，更忆扁舟南渡时。
莫言离别废周旋，万里星河共此天。山色自然无罣碍，月明何处不团圆。寒云渺莽初飞雁，野树萧条咽断蝉。问舍求田经有愿，晓帆春渚望回舡。
老病昏昏闲不出，山后山前雪三日。人家闭户作新年，一饱经营苦无术。朝地附火读阳秋，笺注纷罗添一忧。未减少年穷事业，青灯分坐写蝇头。
病欲驰驱转不宜，只今筋力十分衰。平生𫐘轲老更甚，此去艰难心自知。苛痒未除妨摄念，交游虽近废论诗。明年更欲寻公去，同上衡山过九疑。
歙溪孕石成縠纹，歙山松煤烟入云。敲冰落手卷盈轴，顿使几案生清芬。魏侯哦诗日更好，静到溪山未枯槁。肯分三物到幽人，不留自起太玄草。
但见溪山如画里，不知风景是它乡。苦遭毒暑三年旱，预喜西风一榻凉。俗事不须频到口，旧书何苦要撑肠。雨声只在芭蕉上，正与愁人作夜长。
渌涨西河可纵篙，春光无信费诗招。香烟缭绕重城静，月影欹斜半夜潮。好鸟似闻昆弟语，垂杨初放女儿腰。无人与语当时事，兴尽江南大小乔。
命代风骚第一功，斯文到底为谁雄。太山北斗攀韩愈，琨玉秋霜敌孔融。不见陆机归洛下，只闻张翰过江东。广陵雅操无人继，六十余年一梦中。
十年南北长为客，万里江山半是乡。梦里题诗随意了，醉中书字不成行。燕思公子归来早，草忆王孙恨更长。枕上不知多少事，觉来依旧熟黄粱。
奔走黄尘小说归，诸郎坚坐各能诗。略无梦去寻消息，谩有书来道别离。但得阮公连月醉，不嫌王湛半生痴。遥知共饮北窗下，自胜乌衣全盛时。
采胜缯幡安在哉，客行巾帽只风埃。东西水畔冻全坼，南北枝头春已回。故国音书黄耳断，余生光景白驹催。山村谁道全荒陋，也有畦蔬入馔来。
小阮东来语太夸，为传新构甲千家。气冲雪野群山过，光转云空一水斜。闻道洗心求净观，不妨合掌读楞枷。个中富贵还君子，莫爱群奴日两衙。
吟魂不饮觉惺惺，那更宵眠得雨晴。遍地乱沾霜叶碎，随风斜上纸窗明。暗欣石罅添泉脉，几回檐牙认雪声。明日梅边曾有约，西郊泥泞未堪行。
自嗟踽踽复凉凉，糊口安能抑四方。目送归鸿心自远，门堪罗雀日偏长。家徒四壁樽仍绿，侯户千头橘又黄。我醉欲眠君且去，肯陪俗客话羲皇。
谁倩亭亭着意擎，风中零乱月中明。浑无定处光偏润，正值圆时影最清。曲槛落江欹一串，横塘点碧梦三更。绝怜荡漾波心里，添得连宵细雨声。
秋云历乱日光微，山色萧疏木叶飞。旅梦空遗鹤唳恨，羁情思听牧吟归。荒凉旧院深溪远，解后江湖逸士稀。却作头陀谈越事，不堪楚客泪沾衣。
迟日欣欣山景妍，携琴吟咏翠微前。行厨烧笋粉铺色，高阁看梅雪白天。午罢抛书曳短杖，雨来拥卷听幽泉。一春洒落韶光足，他日芳怀得复然。
平畴一望黍禾稀，远树峰峦天外微。水国虾留当鲙鲊，乡园桑尽典秋衣。连翩羽檄荒林下，绎络征书塞上飞。可是三分才溢额，那知鸿雁野号归。
西郊一夕叶初稀，原野荒凉草具腓。荷锸耕夫闲箬笠，从戎火伴急军机。闺中泪雨征衫剪，塞外惊风夜柝依。莫是羽毛零落尽，不堪燕燕颉颃飞。
浸满溪烟枫叶纷，嵚崎苍弁入青云。卷堂宋室由来事，逐客秦都曾有文。兔苑圃田间可耨，豹林笔研笑须焚。莫嘲寂寞秋风士，于越当年君子军。
清秋风景昼平分，江外波涛惊夕曛。谁误唐家门架史，却来蓬户市租文。树禽惋惜一枝借，野兔何心三窟闻。只恐东南马力尽，祇应契伴驻寒云。
整檝凌晨问所之，乡园迢递水东迟。归舟但信溪红蓼，别梦还牵山翠眉。安稳秋风三径竹，踌躇行李一囊诗。解维犹有留题处，瓜葛萦怀不自持。
经旬阴雨水沧浪，烟锁岩扉游骑荒。赤日才来异宿昔，青山看去倍寻常。秋林腰斧歌共醉，春市担鱼粟满囊。野老新新兴未艾，风云役使不胜狂。
烟艇江湖网罟疏，石矶风雨钓纶虚。碧池漫凿方通径，鳞沼聊巡供别储。诗客兴来堪佐酒，野人梦去却多鱼。鸱夷闻道曾兴越，经济还余千倍渔。
宿务重阴傍晚桴，日斜风定渡莺湖。陂塘浩淼水光阔，烟寺中流岛屿孤。满眼波涛迷客泛，一行雁影带云徂。到来荒舍未岑寂，寒树依依闹晚乌。
络绎萧萧遍里门，支机嘉事自天孙。七襄晓织怜花谱，百室春梭餍夕餐。谁检吴绫俭岁月，犹飞楚縠照军屯。掺掺女手还持作，佳丽江南第一论。
湖水安澜似镜明，昔年曾向镜中行。侵晨浥露来花市，落日流风倚醉楹。俯仰繁华余暮色，萧条高寄但秋声。应知节序犹迁转，抚剑如何教未平。
翠峰窝里挂青黄，水市逡巡到野航。带雨锄耘碧萼浅，临风采摘绿枝长。分甘送客怜秋实，辟谷仙家嗜果香。闻道龙阳千匹绢，何如山圃四时芳。
风凄漏永暗银河，滴响空阶碎玉壶。无那骚心思纷坠，且教高咏和寒梧。闲心欲寄云中鹤，逸兴旋怀江上鲈。莫使扶摇不可即，他年惆怅旧时粗。
两树疏梅草阁前，一池晴日画桥穿。论文欲饮先民笔，读史常期循吏贤。携酒闲望野陌间，吟柳外来采桑篇。应怜百里平芜寂，漫使寒山片石传。
传说亡忧树后屏，谁教却种在前亭。想因白髪愁千斛，故遣芳阶绿一庭。青柎几时将碧草，丹心有日恐飘萍。更怜共道慈亲号，绕砌还须雨露荣。
挈伴提壶桃柳芳，东风暂醉少年场。波浮十里飞舸疾，衣影千重夹道光。使气可如燕赵士，轻兵原是楚吴卿。应知万事同棋局，鼓角春江一日狂。
飞楼缥缈瞰吴邦，表里江湖自一方。曲槛高窗云细薄，落霞孤鹜水苍茫。固知兴废因时有，独觉江山共古长。回首中原正愁思，不堪残日半规黄。
暑退凉生过雨天，凫飞鹭浴暮江前。秋风小浪鸭头水，斜日轻帆燕尾船。青眼却欣逢地主，白头相对耸诗肩。林塘胜处开樽俎，只欠冰轮特地圆。
僧屋数椽巢木末，风烟日与翠俱浮。自无俗物败人意，况有春江拍岸流。艇子得鱼归别浦，凫雏傍母睡芳洲。夜晴兔月摩云角，翻作广寒宫殿秋。
纷纷向火乞儿多，独有君如择乳鹅。万煆炉中寻粲可，一堆灰里拔阴何。雪欺败屋闲犀柄，草卧空庭任雀罗。亟送乌薪相暖热，恐随春梦入南柯。
坐意湘西野客家，诗筒茶灶旧生涯。痴云阁雨山腰重，老树冲波岸脚斜。避缴冲芦怜雁阵，采花酿蜜厌蜂衙。故溪幸可浮茅屋，归听崖翁响钓车。
松岭枫冈势接连，梵宫危傍紫岩前。夜深钟磬敲清月，日暮楼台锁淡烟。大抵登临须有分，不因迁谪到无缘。一程已见佳山水，何惮东川路五千。
堂后山川面面通，向来奇观有蒿蓬。元戎小试经纶手，万象都归指顾中。雨罢卷帘凭爽气，酒酣极目送飞鸿。明年凤阁鸾台上，好寄新诗下北风。
十里灵岩翠路阴，当时登陟到云林。佛衣化铁存真迹，锡杖流泉慰渴心。山拥精蓝多胜概，松含清籁少繁音。归来每厌红尘扰，梦寐犹能去远寻。
龙冈十里秀蟠云，天斵灵墟馆异人。柳眼长年驻春色，金精一掬吐寒津。田公羽驾随飙远，长史琅函得语真。今日我来师接否，半窗飞雪话蒙屯。
一年节律今还尽，犹向天涯寄客舟。巫舍箫竽喧竹坞，渔家灯火傍沙洲。殷勤共敬新桃醒，弃废堪嗟旧历头。守岁通宵欲无寐，煎茶几啜渌瓷瓯。
书投北阙言无用，吏隐南昌寄此间。身陟九霄归紫府，名垂千古寄青山。夜坛星斗谁瞻仰，晓殿云烟自往还。几叠高峰人罕到，分明真境异尘寰。
一别淮南二十年，寿阳风物想依然。秋深峡石山头寺，夜静浮桥月下船。茅酒沽来常满斗，白鱼买得不论钱。甚时脱此尘埃地，快意飞帆入楚烟。
云水郊深退老堂，公来野服换龙章。四朝尽瘁身犹健，一德同寅福未央。小隐聊堪供放浪，神州终倚致平康。功成他日归休地，海表家风有故乡。
卜宅他乡得偃休，忘怀遇坎复乘流。功高天地云龙会，心寄丘园水石幽。墨客骚人多赋咏，金堂玉室纵追游。公念问舍真无负，自是豪英百尺楼。
浚都同聚读书萤，楚岸春风忆送行。三十年前初识靣，四千里外更关情。出疆我亦徒劳尔，入仕君今何似生。旅雁相逢须一问，要从邮上得新声。
新醅滃滃溢瓶盆，漱石秋泉带雨浑。翡翠杯深云液凝，鸬鹚杓满月波翻。照人光入樽罍莹，流齿香随语笑喷。巳拼扶头日三丈，朝酲未解任昏昏。
深炷炉香睡息匀，萧然一觉得天真。生涯聊示人闲丗，縁境都忘药褁身。窥牖屡来从汝唤，叩门空去任渠嗔。更须满壁图云水，卧想江湖渺莾春。
频年行役梦庭闱，陟岵常嗟脚力疲。毎诉酒巡嫌客恶，力营官事笑儿痴。云山幸不持钱买，花竹何妨带雨移。此味责人元未识，恐縁诗好被渠知。
风烟节物眼中稀，三月人犹恋褚衣。结就客愁云片叚，唤回郷梦雨霏微。小桃山下花初见，弱柳沙头絮禾飞。把酒送春无别语，羡君才到便成归。
长城五字屹逶迤，可笑偏师敢出奇。句补推敲未安处，韵更瘀絮益难时。痴迷竟作禽填海，辛苦真成蚁度丝。却羡弥明攻具速，刘侯漫说也能诗。
土牛巳着劝农鞭，苇索仍专捕鬼权。且喜春盘兼守岁，莫嗟腊酒易经年。东风渐入江梅梦，朔雪犹迷塞柳天。元会明朝定何处，羁臣挥泪节旄前。
疾风甚雨老难禁，岭外无饧谁解吟。双鬓客尘谙丗变，两眉郷思尽愁侵。榆钱何处迎新火，杏粥频年系此心。落日髙城魂易断，天临牛斗五湖深。
关河迢逓绕黄沙，惨惨阴风塞柳斜。花带露寒无戏蝶，草连云暗有藏鸦。诗穷莫写愁如海，酒薄难将梦到家。绝域东风竟何事，只应催我鬓边华。
清明六到客愁边，双鬓星星只自怜。兵气尚纒巢凤阁，节旄巳落牧羊天。纸钱灰入松楸梦，饧粥香随榆柳烟。北向雁来寒雾隔，音书不比上林传。
绝域山川饱所经，客蓬岁晚任飘零。词源未得窥三峡，使节何容比二星。萝茑施松惭弱质，蒹葭倚玉怪殊形。齐名李杜吾安敢，千载公言有汗青。
立马行歌隘市门，卖薪携子出前村。声翻宝界金鳌动，光夺琼楼玉兔昏。守舍呻吟宜老病，通宵奔走付儿孙。潘郎岂是无情思，点检霜髭愧绿尊。
扁舟系岸五六日，草屦绕亭千百回。欲行无计住不可，梦想万事心如摧。燕雀飞鸣意自适，翩翩檐外相往来。乃知荆棘殊不恶，培风万里真劳哉。
区区千里为浮名，小隐终惭郑子真。双阙几时瞻北极，万山无处望南闽。尊前壮士今如梦，胯下真王迹已尘。共俯淮流追往事，玉蟾依旧水粼粼。
太平今日古无邻，触目郊原事事新。年少自应迷鼓吹，野人终是厌尘埃。忘怀处世思同俗，有事关心不为身。药石有能医久痼，此生宁复怨垂纶。
往来江海两年余，自怪乡音已变吴。樽酒每思难会面，客乡何意复趋隅。雨寒君未瞻天竺，水涸吾妨适镜湖。幸此徘徊缓分袂，笑谈犹得对冰壶。
江潮来去自有时，扁舟阁浅心如飞。岸容霜竹青照眼，春信雪梅香扑衣。天寒鄞江道路阻，岁晏钱清风俗非。故园回首二千里，落日看尽行云归。
飘零今日海东偏，见子奔驰不自怜。洛社求师霜入屦，仰山寻隐草连天。白云南望家虽近，璧水东来计已然。赖有从前息心地，不令尘土化流年。
宗之潇洒玉为颜，叔夜粗疏万事寛。天与海边尝瘴疠，意令他日惯艰难。功名自古谁能必，忠孝于今众所观。志士杀身当不顾，小人怀土但求安。
八年重见各蹉跎，把酒论文奈别何。行止未应经扫地，是非安用辩倾河。阳春属和从来少，流水知音不必多。妙语惊人慵举似，归来如学病维摩。
高谈无补自风波，毕竟平生意若何。万里悮游梁苑囿，三年悔寄楚山河。轩裳气味情终可，林壑风流兴已多。赖有故人真远器，会看鹏翼九天摩。
岁月空惊去若波，樗材浑欲树无何。人情不似春生草，末学方矜水灌河。顾我嵚崎徒意广，如君飘逸患才多。周南纵复嗟留滞，未便悬头学揣摩。
相逢虽许借余波，此理而今更问何。便合形骸同槁木，不须文墨骋悬河。五千遗教元非实，三万藏书亦太多。此外别传应有路，顿根无物可渐摩。
青烟漠漠柳依依，落日云中雁北飞。咄咄书空谁的会，迟迟行道子同归。桑阴盖地牛羊困，麦秀漫山鸟雀肥。向晚未知投宿处，败篱疏屋火烟微。
端的荆州得所依，羽翰终欲更南飞。闽山万里长牵梦，蜀鸟千言只唤归。当日朋侪俱草泽，而今儿女自轻肥。白云南望三年客，长是尊前诵式微。
五百年间一梦中，登临回首兴何穷。当时事业轩天起，此日风流扫地空。堕泪山头春草长，沉碑江上晚烟蒙。故令倦客成惆怅，目断斜阳不忍东。
路过青山曲转腰，松门楸岭背尘嚣。烟云西望孤鸿没，舟楫东来一水朝。忠义有怀空郁郁，功名余事漫寥寥。无人就与山西将，缓带轻裘敌自消。
绿树连云草湿烟，乱花飘锦柳飞绵。三春别我无多日，万点愁人又一年。池馆胜游空过眼，江山佳处欲投鞭。从君预觅清凉地，准备南州五月天。
梦中闻得子规啼，灯下惊呼马亦嘶。宿务故迷山远近，肩舆才辨路高低。鸡鸣犬吠遥相应，野草幽花自不齐。待得晨光开霁色，不知行道几人迷。
一时先达揔飘零，亦有阳春世莫听。漫刺从来无处着，曳裾今日欲谁经。只应旧友头空白，难使新知眼便青。射猎南山休夜出，灞陵有尉宿君亭。
朔风迎腊换尧蓂，一叶阶前尚吐英。天上麒麟来昨梦，河东𬸚𬸦自时名。锦衣故国今谁有，棣萼中朝日更荣。终上青冥环坐座，弧南长并一星明。
天寒官舍转骚骚，败壁饥虫永夜号。应对短檠呵冻手，只将长卷扫冰毫。官游久矣空环辙，生事萧然孰载醪。亦有从前经国意，拔贤人或望山涛。
銮辂盐车等是劳，便逢良乐肯鸣号。秪应末路歌牛角，不及寒窗秃兔毫。世事分明如昨梦，人情端的胜春醪。终当短艇从公去，俯仰江湖戏怒涛。
谁遣参军厄所长，夜听铃鼓度修廊。风流偶未逢狂客，歌颂空惊逼漫郎。莫恨骅骝縻皂枥，要令松柏饱冰霜。如闻委吏真劳扰，不许归田是孔方。
半生流转任飞篷，万里归来兴又东。寂寞倦投扬子宅，低徊却寄鲁侯宫。阻寻鸡黍他年约，长忆园林一醉同。何日过君花下饮，烂看浓艶舞春风。
化龙潭上濯沧浪，梦笔峰前憩小棠。十载不辞淹簿领，一同聊欲课耕桑。经纶未展风霜力，文采空余锦绣肠。莫叹穷荒縻骥足，万人饥冻要扶伤。
半生流落倦尘埃，闻说英名首重回。画虎自惭非妙手，割鸡空复叹高才。北堂恋恋思归梦，南浦匆匆惜别杯。此去山林真已矣，看公云翮振风雷。
林杪飞空出栱枅，登临高处乱烟迷。云鹏撃水南溟近，霜剑凌空北斗低。千里江山围万井，一潭风月纳双溪。同谁此地呈胸腹，下视嚣尘万不齐。
淮南草木亦知威，故国重看衣绣归。不用埋轮留魏阙，故应持斧静圜扉。天瞻柳舍双丸会，地应蓂阶五叶飞。此日长庚来吉梦，弧南终并一星晖。
妙龄才思涌如泉，末技文章不自贤。余子岂知多问寡，老生端许一当千。淹留莫止为山篑，收拾终同至海川。云路笔间天尺五，会令鸡犬亦能仙。
暴客年来不过门，羡君三秀各生春。悬弧适在龙溪侧，履迹知从剑水滨。鲁国考祥欣得鲤，杜陵占梦信为麟。问名更取诗翁语，盛事流传西鬬新。
胸中造物可与友，笔下骚人真是奴。共传排佛似迁愈，独喜赋梅追隐逋。盘空未念鸱腐鼠，在野宁无驹束刍。时时造席闻妙语，谬辱知己非夷吾。
时来将相宁有种，卫青故是民家奴。悬鹑未用叹岁恶，阔网近喜除官逋。本无得丧任失马，但有言说皆陈刍。从公一饮百壶尽，醉倒不知谁谓吾。
山脚回环插远浔，碧琉璃上玉为岑。共怜采鹢风前试，正值沧波雨后深。应为莼鲈轻去国，遂令胡越尽同心。济川此去为舟楫，也念江湖有陆沉。
暑雨初收水拍浔，溪光南北影千岑。移舟为爱玻璃阔，放盏那知琥珀深。缓带小风来水面，倚栏凉月转天心。酒酣更驻凌波袜，直待银河夜色沉。
溪山自昔东阳胜，宾客偏于北海多。四坐英标真倚玉，一时雄辨剧悬河。淹留惭应三刀梦，岂弟仍传五袴歌。更避正堂延盖老，待将清净继萧何。
西山淼淼送斜阳，往事回头一梦长。万里喜沾新雨露，百年重拓旧金汤。杵声撼野雷初动，锸柄挥风蚁自行。尊俎折冲今可恃，补牢端为念亡羊。
曾听尊前世彩歌，喜闻烟袖舞婆娑。名驹汗血得夷路，老柏凌霜只旧柯。桃李盛时随地有，芝兰生处近人多。春风二月年年事，莫问灵椿岁几何。
河图布画非人力，鸟迹成文岂偶然。自昔秘藏神所护，至今陈露墨犹鲜。胸襟有道推先觉，斤斧无情肯自全。但欲剖心彰景命，爨桐何意拟薰弦。
春来无物不争妍，爨木呈祥孰使然。应为奇文开奥穾，不随凡卉竞蕃鲜。洼隆密向暌中合，点画仍从毁处全。御史说符直可验，从来谋国直如弦。
东井遥观盾日升，南风犹入舜弦鸣。鹏程九万岂终息，椿岁八千方再荣。平世功名期凤鸟，一时文采应长庚。浮瓜沉李年年事，稽首弧南一点明。
北固楼前万顷秋，月明风定大江流。从来此地多英杰，果有奇才副简求。秀气一天开夜色，威名千里驾潮头。山川长在人难老，应抱文章入相周。
淮南持斧功成后，瓯粤乘轺喜𫏐临。使者英标衣蹙绣，近臣新渥帯横金。三山气入中秋好，八郡香焚晓雾深。已为黎元开寿域，可无椿岁慰人心。
畏途千里可宵行，正是邻邦道路平。谕蜀昔传司马檄，备吴今罢亚夫营。阴云扫地千林出，晓月凌空万骑迎。缓带驿亭留险语，春雷端使蛰虫惊。
渊明束带向督邮，已觉归思不可留。纷纷朱墨何时休，岂得置锥无一丘。平生涉世如虚舟，明月从人惊暗投。胸次已无泾渭流，不应在我缘春秋。
沉李浮瓜记昔游，重来毡帽映貂裘。乘风喜见经旬御，泛雪难留半夜舟。坐上谈机通一马，笔间词刃失全牛。尊前它日论诗地，柱后微文阻献酬。
浪蘂浮花逐去程，流红应恨水无情。檐间颇厌催归语，木杪空怜唤友声。念远却回鸿阵急，忘贫重到燕巢成。待凭物理追风御，怀抱如今喜尽倾。
云路横翔计似疏，二原清赏更谁如。池塘草满供诗梦，烟雨春来入画图。落莫早知贫是病，参池今悟直为迂。傍人大笑公焉取，为说忘机或类吾。
壮岁英标冠士林，莫年诗酒任浮沉。奇姿不见临风玉，妙语空传掷地金。残稿有谁知句眼，断弦何处觅琴心。他时戏笑成陈迹，惆怅江亭十亩阴。
画栋雕甍照水村，簪裳多在脊令原。百年得计南山豆，万事忘怀北海尊。自昔功名何世乏，迨今文字几人存。遗书傥有毫芒在，为语韩公请备论。
前辈风流晓露零，忽逢豪士壮心惊。雷霆落笔千人扫，珠玉成诗万户轻。应许翰林追敏捷，肯容开府鬬新清。向来乞米无佳传，端欲投瓜趣报琼。
一寸丹诚贯上穹，坐令千里走龙工。骄阳弥目苗将槁，甘雨连霄泽已丰。便觉风霜倾意尽，岂愁荆棘致年凶。江南岁漕知无阙，遥想中都喜气同。
使君忧国愿年丰，肯放炎威久病农。尽道胸中藏渤澥，谁知笔下起蛟龙。晓凉秋气生蕲簟，梦断檐声带梵钟。高卧已传民讼息，秪应仁政古难逢。
官闲竟日身无事，雨过连峦气似熏。未暇含香朝琐闼，且乘飞舄蹑青云。九天已振抟风翼，万目难藏隐雾文。谁凭危栏亲王唾，笑谈应复许随群。
不将尘土叹徒劳，白首驱驰任所遭。鸾凤尚能安枳棘，鸴鸠何敢厌蓬蒿。论材竞欲推嚢颖，备物何由数涧毛。末路固穷真自许，未应延颈试鸣号。
晚途无复计行藏，捶楚尘埃秪自伤。未即卖刀归买犊，自怜挟策亦亡羊。已无竿牍勤毛颖，肯为箪瓢念孔方。尤喜故人书断绝，不将栖棘戏仇香。
涧松那可比山苗，谩说凌寒有后雕。更向鸡虫论得失，何如鹏鷃各逍遥。三钟幸自堪攘臂，五斗谁能更折腰。正使争先任劳苦，虞人宁不愧弓招。
小桥横截一溪云，隔岸遥通避世人。钓艇偶随秋雁泊，吟窗今见腊梅新。烟尘已觉千山静，雨露行看万国春。诗酒暮年生处乐，一瓢归去岂辞贫。
风御泠然几过旬，异乡穷腊作离人。淹留赖有交情重，翻覆从教俗态新。于世无求心似水，向人多可气如春。也知已造颜原室，不耻人间贱与贫。
芝眉不见忽经旬，屡出新篇故恼人。应共翰林争敏捷，岂如开府但清新。鸡豚且入他乡社，桃李何殊故国春。白髪苍髯共携手，从来管鲍两忘贫。
甲子公今不记句，磻溪垂钓岂其人。安心有道年年徤，出语无尘字字新。鬬智莫争三十里，贪生何用八千春。直须凖备新年醉，无地容锥未是贫。
古来兵出仅三旬，便欲修文格远人。图蔓可堪师已老，涤瑕当与俗更新。舞干止杀知何日，卖剑归耕要及春。但得锄耰遍原野，饭藜何惜一身贫。
寇盗纵横已十春，今年花下得微曛。应怜万木灰薪槱，喜见奇葩脱斧斤。遣将几人非鞅鞅，覆盟今日尚棼棼。凭君为国施长策，莫恋垂丝鄙献芹。
少年长揖出贤关，自许行藏契孔颜。云路不求千载遇，筚门赢得一生闲。奇言尽扫鸡三足，妙意谁窥豹一斑。尽道东床如李汉，会传余论落人间。
它时肤使早还乡，驻节旁连避世墙。雁序风标莲破萼，凤雏衣袂桂飘香。花边对酒春难老，竹里围棋日自长。曾共国人歌友爱，伤心重到棣华堂。
道人于世已忘名，相府闻风眼自青。险韵旧联韩子句，直词今称蔡邕铭。壁间玉唾情何厚，梁上银钩墨尚馨。只尔便知君不朽，岂缘中说载元龄。
风鸣竹屋惧将颠，起视同云隘万川。共喜葭灰初应律，那知柳絮已漫天。传杯莫怕山颓玉，闭户从教径糁毡。幕府老成堪倚杖，故应衰病得安眠。
玉花初著乱山颠，入夜俄惊月满川。虽有冷光凝白昼，尚余阴曀锁青天。属车未返瑶池骏，远使犹餐北海毡。梦断忽传淮蔡捷，喜临尊酒已忘眠。
恊气方占大有年，珠玑填道璧沉川。尘埃已洗三千界，云雾终开尺五天。羔袖久惭依帅幕，牛衣端不羡蛮毡。求田好趁丰登候，乞与元龙榻上眠。
二老俱传正始音，春来诗思转精神。风前未展垂天翼，笔下空闻掷地金。晓日若将开霁色，宿云先已弄轻阴。落花流水年年事，只恐桃源不可寻。
柳丝垂地整如梳，春尽长怀旧隐居。草暖屡眠斜照外，水香时漱落花余。西山忍饿初疑隘，北海无功竟坐疏。同是念归公得请，自怜濡滞一轩渠。
青蒿何敢附苍官，要以陈根托岁寒。万事忘情知我拙，一窗容膝许同欢。也知坚卧元非病，况是无心可得安。归去傥余饥溺念，岂能无意复缨冠。
师行初不犯秋毫，坐缚凶渠泚与滔。和气自应回岁旱，丰年当复验秋高。横流是处通飞鹢，归佩何时脱孟劳。要广江南千里润，须令天下入甄陶。
雪到蓬山尚破裘，倦听余子说封侯。松楸更作连宵梦，桂玉宁堪卒岁留。衣绣故应人所羡，题舆仍为国分忧。艰难兀坐添华髪，亦欲如公可得不。
席门谁复顾寒儒，深愧频迂长者车。更为穆生时设醴，应怜冯子食无鱼。诸生久被弦歌化，盛礼谁将简册书。从此邑人蒙劝奖，定知容驷有高闾。
少年经业富三余，肯羡相如驷马车。要向青云开羽翼，岂辞黄卷注虫鱼。平生颇负连鳌手，老大犹随荐鹗书。此去果符丛桂兆，敢求椽笔掲吾闾。
霜余宾雁日南征，念子冲寒去我闽。应向月娥占昨梦，欲扳仙桂赴新春。平生学海真无底，晚节词锋更有神。要路争先吾老矣，可无高论蹑平津。
未能仰首试鸣号，且复尘埃奈此劳。健笔凌云谁误许，扁舟乘雪兴何高。余生敢叹须如戟，薄俗终防笑有刀。留滞周南何足数，人间如我九牛毛。
未下钤锤墨如漆，已入筛罗白如雪。从来黑白不相融，吸尽方知了无别。老龙过我睡初醒，为破云腴同一啜。舌根回味只自知，放盏相看欲何说。
亭名颜乐枕高山，自有行藏远契颜。玉陛不求千载遇，荜门赢得一生闲。箪瓢陋巷堪游衍，富贵浮云任往还。更续洛川求所学，会传余论落人间。
涉世谁能不混尘，幸无尘土点簪绅。沧浪解洗许由耳，醽醁还浇靖节巾。心地已非污可染，盘铭自警德常新。此亭要与名俱永，不信西风能污人。
南窗何似北窗凉，寄傲乘风各有方。俯仰尚嫌天地窄，卷舒宁计古今长。酒斟盏里浮醅绿，菊采篱边满眼黄。万事醉来俱不醒，时飞清梦到羲皇。
东风解放狂花飞，何乃尚容寒作威。了无宾客共携酒，更有人家来索诗。天高云漏不遮月，皎洁上下同澄辉。亭前有树高百尺，为借惊乌安一枝。
忆并条山访云屋，渡水凉飚散芬馥。一枝璀璨端可人，步绕微吟揩病目。作意题诗向我夸，只今窗户知谁家。伶俜瘦马京尘恶，障面羞看檐上花。
疲民正苦淘泥沙，彼何人兮怒且哗。麄狂不肯道姓字，呼前醉态犹欹斜。自言寒食身无事，快意欲嚼遑恤他。羁愁我自感节物，遣去不问徒咨嗟。
桐庐县前江合流，合江亭下多客舟。红楼参差出木末，小市宛转依岩陬。桐君手植碧桐树，岁岁春风柯叶柔。白云一去凤不至，暮雨丁零生客愁。
彭泽县令八十日，束帯耻为升斗污。二十四考中书令，端委庙堂挥不去。两公于此固无心，钟鼎山林随所寓。慎勿蹉跎两失之，岁晚要寻栖息处。
悄无人语到高堂，爽气侵凌枕簟凉。木叶雕风秋瑟瑟，檐花流雨夜浪浪。灯明疏幔孤光暗，蛩咽空阶怨绪长。心愿无期清梦断，一炉沉水自焚香。
氤氲和气凤城春，正是英豪得志辰。雨露九重均造化，丹青千字富经纶。古来将相皆由此，今见诗书不悮人。何处寒乡少年子，绿袍归拜北堂亲。
夜关不锁戍无兵，负贩行歌乐太平。绿野牛羊新牧地，颓垣烟草古邉城。山川自昔留形势，基业今谁问战争。陇上少年多意气，弯弓徒自诧功名。
翰墨文章妙若神，风流谈笑绝纤尘。才华最盛东西蜀，闻望相高一二人。清夺峨眉千岁雪，丽如锦水万花春。我生不识东坡老，犹及颐庵见后身。
三见西风洛水秋，归心长共水悠悠。扁舟未遂莼鲈愿，俗驾空贻猿鹤羞。可见飘零疏酒盏，更惭落魄问朋游。回头一笑君应会，薄有田园归去休。
满眼尘埃懒据鞍，暂逢清景即怡颜。月明夜水平低岸，烟淡秋林倚半山。隐退谩留他日计，居贫未放此身闲。老来愧取移文诮，会整匆匆俗驾还。
中原何自假游魂，帷幄奇谋妙若神。沙漠宣威元有将，燕然勒颂不无人。山川流恨荒凉地，桃李无言寂寞春。炯炯孤怀竟何补，犹能狂饮吐车茵。
碌碌功名安用之，更堪心事巧相违。秪缘叔夜此生懒，更悟渊明前日非。客舍那知春色暮，东风但见柳花飞。潇湘亭下烟波好，送我如将短艇归。
临高怀远怅夷犹，放目微吟竟日留。一雁北来天杳杳，片帆东下水悠悠。云烟惨淡关河暮，风雨凄凉观阁秋。回首何由叫虞舜，苍陵山色向人愁。
退卧东山自在身，幡然犹肯慰斯民。名高海内推前辈，德冠朝中号伟人。紫诰即看还旧物，黄扉终许秉鸿钧。瑶池花有千年实，更看东风几度春。
谁遣孤标最晚芳，寒蜂冷蝶尚能狂。不禁清瘦西风紧，薄洗铅华晓露香。照影一樽聊作伴，诛茅三径莫相忘。他年载酒能来否，相见悬知话更长。
贫病侵寻不少寛，行藏何事更凭栏。儿曹不解市朝隐，我辈政宜文字欢。客恨向来随处有，秋风待此着人寒。宾鸿旅燕元无定，莫把黄花取次看。
劳人州县若为情，蹭蹬穷途已半生。愁满西风双鬓白，梦回中夜寸心惊。每惭彭泽辞升斗，终合吴门变姓名。且把黄花泛杯酒，秋深萧寺有余清。
凉风收雨断晴霓，漠漠青山白鹭飞。竹树蔽亏涵野色，楼台灭没淡烟霏。凌波鸣珮杳何许，驾鹤吹笙殊未归。怅念夷犹凄望眼，碧云千里又斜晖。
荒烟蔓草接平林，景物萧萧秋意深。水阔山长人去远，云闲天淡鸟飞沉。宫前离黍他年恨，关外西风别夜心。莫倚栏干重留客，子山从此费悲吟。
万里高空卷素霓，徘徊几点暮鸦飞。波平洛浦棹歌远，风袅宫楼香雾霏。猿鹤山中应怨别，莼鲈秋后合思归。此间自有江淹赋，不用桓伊恨落晖。
一枝枝自寄深林，何得翻然着意深。塞上亦知无马失，江邉谁问有舟沉。烦君烂漫千钟酒，慰我登临一寸心。醉后狂歌歌更切，未应愁减越人吟。
百年遗恨了难平，只有南山不改青。桥下温波秋渺渺，楼头霏雾晚冥冥。祥钟福地衣冠盛，气润中天草木灵。那得丹青绘缣素，烦君妙语写无形。
霜洗残秋暮吹惊，长林蔓草敛余青。忘机独鸟临清浅，避弋孤鸿入杳冥。老矣未成南亩计，归欤空愧北山灵。独怜亭下潇潇柏，能伴幽人槁木形。
桃李丛中独立难，自怜孤艶怯春寒。微风只解分香去，流水犹能照影看。冷落霓衣慵按舞，斓斑妆粉未胜冠。留连芳酒无嫌晚，要与凉蟾共倚栏。
傅粉生香作意开，柔情似欲挽人回。犹怜行役匆匆去，不是寻芳得得来。姑射山头若冰雪，谢家林下绝尘埃。空江月落东风冷，谁并孤舟一笛哀。
天上旌旗照海隅，规模想像百年余。雷霆号令推神笔，龙虎风云识谶书。顾盼八方平僣乱，讴歌几世乐耕锄。他时谁唱纷更术，不念艰难树立初。
砥柱西倾朔野寛，鱼龙掀舞去漫漫。润蒸霏雾一川暗，怒激惊风千里寒。九折势须回故道，三山天为障狂澜。寻源不作乘槎计，沧海他年一钓竿。
永巷疏林栖鸟还，幽花蔓草惨荒烟。悄无人语寒食后，时有雨点黄昏前。孤坐何从得言笑，一樽不复论圣贤。酒酣缩首絮衾底，屋头浩浩南风颠。
沧波东下武牢关，物色人情共惨然。草檄旧传骠骑府，浮家今在孝廉船。向来戎马知何补，老去江湖定有缘。无限青云着鞭处，固应分付祖生先。
花开花谢总无心，转首薰风绿满林。人事不随春事了，眼云空与暮云深。锦鸠呼妇商量雨，白蚁排兵做弄阴。除却墙头老山色，更无佳客肯相寻。
坐叹空山落景催，几时江上叶舟回。初无妙术留春住，强觅余欢傍酒来。体力寒多便故絮，齿牙衰甚怯新梅。秦川洛水繁华事，白首天邉共此杯。
残蟾衰柳伴牢愁，把酒悲歌汴水秋。契阔死生俱泪下，功名富贵此心休。杀鸡为黍思前约，问舍求田愧本谋。又向春风话离别，此生生计日悠悠。
数垒小山松桂幽，能令盛暑作凉秋。故宫于此有遗迹，客子暂来生许愁。万顷云波朝古堞，一簔寒雨送扁舟。他年图画归携取，要使北人清两眸。
客里寻欢岂易谋，牢歌谁与散幽忧。可怜伧父双蓬鬓，长寄吴侬一叶舟。陶令早知今日是，庾郎能赋此生愁。残年流荡归无处，兰芷潇潇江上秋。
伟干亭亭叹辙鳞，弊裘破帽厌京尘。一官耻作儿女态，扁舟去卜渔樵邻。他乡未办𫗴粥计，何物更能寒热人。努力扶持饱吃饭，秋风江上正鲈莼。
执耒田园正所图，无心重整少时书。功名常若归难必，拙直悬知退有余。避谤杜门宾客绝，病痰妨饮酒杯疏。平生刚笑孔文举，老我年来百不如。
心远由来绝世纷，更寻邱壑避嚣尘。门阑已觉贫无事，宾客应怜老畏人。诗不名家免招谤，酒虽作病要全身。香山千载流风在，鸡黍他年早卜邻。
虚怀无地著纤尘，独鹤孤云寄此身。琴发清弹庐阜月，诗探妙意武林春。少陵深契赞公语，惠远能知陶令真。扰扰今谁同此趣，容车山下两闲人。
寺楼钟断锁长廊，谁共萧斋一炷香。书册自能留久坐，灯花还解劝余觞。风回绝壑沉虚籁，雨入幽林送嫩凉。老懒由来贪睡美，秋衾不怕夜初长。
南来系缆楚江皋，孤客羁心正郁陶。海气连空山色暗，秋阴覆地水风高。屋头冰雹敲寒雨，枕底春雷簸怒涛。一点青灯双白鬓，可无樽酒伴离骚。
短棹人谁识姓名，相逢况是十年兄。江关契阔秋来恨，兵火流离别后情。高论看君挥麈柄，雄图怜我付楸枰。酒阑月落孤舟起，便是江湖万里行。
凭陵风雪不相贷，逋客向来生事寒。京国回头九关隔，江湖吊影一身单。着鞭意气初非浅，唾手功名不作难。老矣收心定何许，莼鲈聊馔腐儒餐。
欲雪浓云冻不收，凄寒偏著敝貂裘。客愁有许要排逐，岁事无多难挽留。畴昔谩怀三径约，飘零聊用一樽酬。即看瑶草光风转，作意湖山汗漫游。
扫荡邉氛渐有期，此生已复叹差池。眼中种种无聊赖，身外悠悠徒尔为。彭泽归来那得酒，少陵穷甚但哦诗。卑栖傥遂桑榆晚，敢并鸳鸿接羽仪。
此生已复外升沉，出处由来着意深。拙甚但知闲可乐，灾余犹有病相寻。贫难调护漳滨卧，老自消除魏阙心。庄舄钟离各怀土，吴儿莫笑作秦音。
乱来那复较升沉，愁极仍嗟病骨侵。双袖龙钟羁客泪，一樽倾倒故人心。沙寒独雁难求侣，山近浮云易作阴。落轸断弦非众听，暮年淮海叹知音。
举目山河往恨沉，吴霜一点鬓毛侵。飘零顾我非前日，慷慨唯君识此心。香散药畦花漫漫，波侵蝶沼竹阴阴。平生载酒论文地，鸿雁归时问信音。
衢江波上半帆风，散髪篷窗笑傲中。晚境但深耽酒癖，穷途犹愧作诗工。天邉垅坂三秦阻，海上山川百越通。得尽余龄安一饱，此身何敢较西东。
挥毫曾看妙如神，倾泻明珠百斛珍。畴昔笑谈知寡和，后来风度绝无人。应怜老矣纡朱绂，早约归欤岸角巾。明镜未须羞鬓髪，一樽相与永青春。
秋风泽国正鲈莼，归意长随陆海珍。簿领穷年迷旧学，疮痍千里愧斯人。袖中本是钓竿手，头上无非漉酒巾。节物惊心劳梦寐，衢江西岸小梅春。
忆尝从事舜蒲州，把酒论文并俊游。千古关河增义气，一时人物最风流。飘零无复相从乐，潦倒难堪送别愁。为我去寻山下路，疏云流水五峰秋。
云水关山恨渺茫，尺书能慰九回肠。剑南亲旧知安健，陕右兵民亦奋扬。契阔十年悲故国，飘零百指滞殊乡。何由结伴春风暖，也向襄阳下洛阳。
江海飘零几送春，飞蓬无地寄孤根。梦回南浦人千里，醉倚东风酒一樽。可是今年暗寒食，不堪多病怯黄昏。儿童自趁秋千约，花落空庭独掩门。
乡书难附北归云，燕子犹寻旧主人。流水迢迢长念远，飞花糁糁又伤春。向来轩冕非吾意，何处园林托此身。只有长歌一樽酒，暮年风味最情亲。
神灵久愤敌尘侵，畀付经营惜寸阴。闻道倒戈回易水，行看休战牧桃林。宁论少壮非前日，及见升平亦本心。乱后亲朋无恙否，试凭北雁寄归音。
孤怀讵胜百忧侵，息影由来贵处阴。志谢长嘶走千里，身如倦翼返深林。云山处处明双目，樽酒时时洗寸心。更赖清诗为陶写，朱弦流水叹遗音。
荡漾扁舟入渺弥，一夫摇橹疾如飞。涵空鉴影月光淡，衬地罗纹风力微。未拟然犀穷水府，犹能酌酒劝江妃。眼中清绝非人世，定使鲁连何许归。
本无筹策堪人用，盍挂衣冠遂物情。官职向来滋味薄，干戈经此梦魂惊。君犹极口谈经义，我已无心卜死生。何必吴门变名字，烟江万里叶舟轻。
尘容俗状早知非，脱迹归来喜复悲。陇上人遥千万里，江邉花发两三枝。兵戈阻绝书难到，雪霰飘零雁去迟。跋马东风一回首，落英还与泪纷披。
孤帆薄暮转清溪，空翠回环望眼迷。梦想莫知家远近，羁游将遍浙东西。归来分合投闲散，老去情犹惜解携。明月深林有乌鹊，悲鸣未许一枝栖。
晓挂危樯两席开，孤城西望几时回。飘摇一舸随潮去，仿佛三山入眼来。身世从今寄云海，亲朋何在渺风埃。乘桴肆志吾安敢，就戮鲸鲵亦快哉。
鸣铙叠鼓两山傍，晓泛回潮石佛洋。漠漠东风吹瘴雾，曈曈暖日上扶桑。如闻鹤驭来空阔，知有神洲在渺茫。何必山林啖灵药，他年鼓枻访东皇。
经年薪水困行朝，一日归来百念消。决决溪流鸣枕下，丁丁谷响应山椒。小安课伐犹多事，无复移居莫见招。老矣羞为吴市隐，买田从此混渔樵。
江湖南北寄飞蓬，叹息流光俛仰中。千里月明人念远，一年春事水流东。惊心存没风花转，阅世悲欢梦境空。欲寄此情那可尽，相逢唯有一樽同。
闻君结屋临山磵，多种黄精与紫芝。云气每占华盖顶，松阴长护玉津池。溪流盘转近百里，山色清虚无一姿。传得仙人新句法，封题遥寄五言诗。
稍觉清凉换縠衣，独怜衰鬓与秋期。清樽浪作经年计，黄卷长怀万古悲。蛩咽幽吟愁露草，鹊翻寒影绕风枝。此生此念能忘否，梦破苍龙西去时。
露濯秋空灏气生，沉沉天宇夜空明。南楼老子兴不浅，赤壁先生梦更清。小艇拟寻银汉路，哀砧还起玉关情。何心把酒论欢赏，细字文书对短檠。
木落江城风露寒，坐惊芳岁逼雕残。晚来自爱一杯暖，老去元无九日欢。拟借灵均兰作佩，尚余陶令菊堪餐。平生遍插茱萸处，短梦悠悠行路难。
蹭蹬生涯一钓簔，东西淮海信涛波。乱来益觉人情薄，客里其如日费多。麟阁壮图今老矣，菟裘归计奈贫何。越吟楚奏那能已，时倚哀弹拍棹歌。
朝市邱园定孰优，要将闲适换深忧。门阑终日断还往，父子一樽相劝酬。云锁山林寒悄悄，风吹雪霰暮悠悠。醉余身世知何许，莫向东陵觅故侯。
日日愁阴惨不开，惊风和雪振穷埃。百年未省南州见，千里应随北客来。塞马晓悲沙上月，陇人遥恨笛中梅。独怜寸草滋荣意，知道春从斗柄回。
云山回合翠重重，不放幽人远目穷。高竹有时催冻雪，饥禽竟日咽悲风。悠悠事与本谋异，扰扰人谁此意同。却坐蒲团聊袖手，更无一语可书空。
平生戎马踏尘埃，晚看沧波眼渐开。眩转忽从千仞落，低昂时见一山来。风头淅沥吹成雨，枕底铿轰怒作雷。雅欲骑鲸傲人世，吾其于此赋归哉。
枯肠得水若通灵，溟汗周身一雨零。行客筋骸困方歇，醉人心骨唤初醒。病蝉移梦入新壳，老鹤息神梳旧翎。乞得残生对儿女，不愁无粟贮陶瓶。
月明窗竹冷横斜，坐看风灯落烬花。老眼病余嫌细字，枯肠寒甚怯清茶。囊空岂是久为客，梦短其能飞到家。但有流年寻鬓髪，潇潇蓬葆飒霜华。
伧父何由习楚风，家山俱在古河东。相逢憔悴干戈后，追数悲欢梦寐中。掺袂又成千里别，放歌空念一尊同。他年倘有加餐字，试问渔舟鹤髪翁。
飘零泽国几春风，又触惊涛泛短蓬。四海未知栖息地，百年半在别离中。功名元与世缘薄，兵火向来吾道穷。独倚危楼凄望眼，青山无数浙江东。
才过常山到草萍，驿亭偏喜雨初晴。麦畦水涨黄云重，柳絮风吹白雪轻。身世自今忘俗虑，宦途从此快吟情。魏公已辍江西镇，犹有甘棠颂政声。
蚤学诗书愧不成，慨然投笔就功名。少年征逐临穷塞，晚岁优游寓赤城。世路炎凉何足校，宦途宠辱固堪惊。祠庭得请君恩重，退老江山佚性情。
数脊招提四面山，羡师终日掩禅关。凭阑人语风烟上，乞食僧来紫翠间。万水深藏云泱莽，一溪空锁月弯环。十年不踏门前路，只遗松风送我还。
但怪朱丝韵枯木，那知古涧坠寒泉。鸟啼静夜应传谱，风入寒松拟续弦。妙体难寻斤斵处，高吟宁堕膝横边。饮光到此如欣舞，笑倒云门逸格禅。
仙翁五十鬓犹青，高卧柴门昼亦扃。茅舍已忘钟鼎梦，蒲轮休过薜萝亭。阴森门巷先生柳，寂寞江天处士星。晚岁田间农事了，闲钞寗戚相牛经。
兔井桥边鹢首横，过逢仍怯近乡情。路人失喜交头语，邻犬何知掉尾迎。重到云房惊落寞，直须金阙早崇成。百年香火追先志，始信吾宗世济荣。
惯见琳宫全盛时，朅来荒梗倍伤凄。虚堂不复瞻遗迹，败壁才容觅旧题。帝傅前修皆矩矱，云孙后裔合攀跻。兴衰补弊应商略，徙倚修廊日欲西。
蝴蜂休恋旧时窼，五百郎君不奈何。欲火逼来无走路，痴心要上白牛车。门前羊鹿权为喻，室内啀喍总是讹。蓬㶿臭烟相恼处，出身不用动干戈。
观音门普普门收，才著襕衫便不羞。昨夜猿啼新岭上，今朝鹤唳古溪头。恶风飘堕回光息，欲火焚烧当处休。璎珞受来都不用，平生活计冷湫湫。
百丈开田说大义，理事圆融无不备。梵音清彻十方闻，草树锄锹皆耸起。末后双拳再展开，拖泥带水为痴呆。船流到岸五千里，刻舟求剑徒悠哉。
青春挽留渠不住，白发抛去吾安能。东风送汝一杯酒，从此闭户真同僧。酴醿芍药待判断，腰鼓横笛当施行。奈何但效鹁鸠辈，竟日讨论阴与晴。
茶山石燥泉亦枯，草树叠叠成樵苏。天公风雷起挥袂，咳唾急雨纷跳珠。我诗曾未管窥豹，况有文采如於菟。勤公见索扫地无，公自瑶碧玱华琚。
秋风不来眼穿枯，飒然而至吾其苏。中宵起我灯火读，音节自喜如连珠。不知何物披拂此，定是啸谷之於菟。窗前况复雨骤作，山溜绕屋鸣瑶琚。
陶诗虽瘠元非枯，确论近出眉山苏。君诗不赠世作者，以暗投我如投珠。鄙人摹写不成就，妄指画狗为於菟。安得才似柳刺史，好辞玉珮鸣琼琚。
公如老殊所嗜蜜，种花山中引蜂入。千门万户芙蕖房，为公谋食如风狂。朝来蜂臣不趋衙，一心祝蜂早归家。归来喜舞击铜钵，与人从今莫胡越。
幅巾芒鞋笻竹策，踏遍山南与山北。雪含欲下不下意，梅带将开未开色。绕树三匝且复去，前村一枝应可摘。丁宁说似水边人，从今日报花消息。
虎头骨相生来无，谈天吻燥斋肠枯。欲从底处觅膏润，凝香燕寝烹牛酥。鹅儿黄拂冰肌肤，关中穰下远不如。已令炊饼作十字，今晨盛馔非伊蒲。
幽人所住空山里，老松皆作虬龙起。但知树底听松风，不见风前落松子。三韩华萼手自开，其间琐碎如婴孩。请因贾客诏君长，二十余年无使来。
张公洞府未着脚，向人浪说游荆溪。欲看直上翠羽盖，不惜扶下青云梯。劲风翻动土囊口，暗水流出桃花蹊。却将深处问儿辈，一夕飞梦穷攀跻。
不如归去东皋上，美酒提壶迎妇饷。何妨脱袴著新衣，百箔蚕丝茧如盎。春泥滑滑未没腰，田间布谷初立苗。牧儿喜舞麦熟也，报答尔曹婆饼焦。
名园中有十顷池，一钱不用君得之。菱荷枯折小鸭睡，绝胜红妆青盖时。蛙鸣莫作鼓吹想，亦莫问属官与私。读书之暇招客饮，能有此乐非公谁。
一生所闻张仲蔚，闭门蓬蒿深几尺。迩来伐竹声丁丁，手披榛丛待三益。径中踏破苍苔色，定是幽人芒屦迹。莫将车边两轮赤，夺此千竿一池碧。
君持松煤与研滴，惨淡不言生百物。胸中自无俗子韵，落笔乃有此气骨。江梅正尔不施丹，为我拂拭为清寒。一枝早晚到窗几，定作月影横斜看。
笻山美竹天下闻，有客钱氏之礽云。自言吾祖嫌杖晚，赠子九节斑烂文。寻幽已得济胜具，傍险更策扶危勋。同行安用木上座，一日不可无此君。
鸟声四合阴扶疏，江湖散人拜赐初。此君之子才堕地，一一文采如於菟。相看又作故时面，乃是秋风箧中扇。寸阴尺璧定何如，付与尔曹分贵贱。
霜落水痕风落木，翠盖倚天惟汝独。是谁手种百年余，荫此空庭一株足。岁寒不但色青青，上有垂丝下茯苓。松根老僧应取此，制人颓龄起人死。
懒慢无端世所遗，独怜衰病少光辉。惠然投我有华衮，何以报公无纻衣。末学虚声惭取誉，旧章多识恐成非。侍郎清鉴悬明镜，莫道尘埃一点飞。
此生寡偶固其宜，何况身从老得衰。门外设罗谁一顾，道旁倾盖子相知。断金已定交逰事，伐木仍传故旧诗。闻说沩山堪避世，卜邻他日更无疑。
江湖迥不见飞禽，陆子殷勤有使临。问我家居谁暖眼，为言忧国只寒心。官军渡口战复战，贼垒淮壖深又深。坐看天威扫除了，一壶相贺小丛林。
陆子家风有自来，胸中所患郤多才。学如大令仓盛笔，文似若耶溪转雷。襟抱极知非世俗，簿书那解作氛埃。集贤旧体君拈出，诗卷从今盥水开。
镜湖淮渎旧刺史，庐阜赤城新使君。敢持汤饼一取饱，更用尊酒重论文。玉川遣奴致双鲤，吏部呼儿书八分。不如哦君七字句，举首看度南山云。
西蜀名花得许秾，晚来呼客醉花中。可怜朵朵枝枝弱，自占深深浅浅红。收拾虽微少陵老，宠光还有翰林公。无聊独出城𬮱去，烧烛看时恨不同。
一树深深地主家，外边谁复见秾华。却因社日治聋酒，得醉春时近眼花。著粉施朱俱惬当，吹风洗雨但惊嗟。酴釄芍药垂垂发，更试头纲一饼茶。
一夕骄阳转作霖，梦回凉冷润衣襟。不愁屋漏床床湿，且喜溪流岸岸深。千里稻花应秀色，五更桐叶最佳音。无田似我犹欣舞，何况田间望岁心。
问公何许看花回，賸说郊坰十里梅。树杂古今他处少，枝分南北一齐开。昌源已办行厨去，离渚犹须使节来。况复兰亭公所葺，清流九曲要传杯。
一为散吏寄郊坰，三见南山木叶零。病著不能朝帝所，老来只合奉祠庭。绣衣玉节官仍作，流水桃花路再经。洞口故人应问我，淹留何处髪星星。
薫风吹船落江潭，日月除尽犹湖南。百年忽已度强半，十事不能成二三。青编中语要细读，蒲团上禅须饱参。儿时颜状听渠改，潇湘水色深挼蓝。
野宿溪行各晏然，吴头楚尾接风烟。岂知苻泽深为祟，不道柯山最近天。境上音邮多浪语，殿前兵马是真传。未能日报书三捷，竹簟纱厨到晓眠。
观台四望楚氛开，云物轮囷瑞九垓。大雪山阴消得尽，微阳井底放令回。江心皂帜千艘没，海角黄旗一骑来。想像天颜知有喜，正衙入贺荐金罍。
天遣高人下别峰，谅无官事汩胸中。香来海外沈烟碧，果熟林间荔子红。曹植诗篇疏入社，裴休参问远同风。萧然丈室维摩诘，何日文殊对此翁。
故人官达更相求，不但寒温札翰投。深贮炉薫来岭海，远包书帙到林丘。未知挽粟飞刍外，尚及哦诗把酒不。千里往还殊不隔，梦魂常绕日边州。
忆昨分携自日边，星辰忽忽几回天。故人老作诸侯客，今我初无二顷田。安得诗书同保社，敢烦札翰访林泉。万山不隔襟期处，赖有渠侬一味禅。
饶阳轻箑人共知，封书寄与今其时。清风两腋想披拂，眀月千里能追随。一朝贵重得谢傅，中道捐弃怜班姬。吾徒且当置是事，鲁缟如雪题新诗。
归去来兮莫问津，有船即买系江滨。自应一学陶元亮，不用更呼祁孔宾。已卜春前春后日，重寻水北水南人。使君为我新茅栋，数有书来意甚真。
别来不寄一行书，贝叶琅函想自娱。喜得直庐新内阁，梦成同舍旧东都。绝知笔底𬸣腾在，未省体中安隐无。见说闽山小儿子，夤缘即罢数趋隅。
外台隐吏极风流，记得衰翁旧日不。三岛十洲曾接武，千岩万壑更从游。官曹闲似云间鹤，贾舶纷如海上鸥。幸有西湖应着我，时操艇子过明州。
一时翰墨颇横流，谁以斯文坐镇浮。后学不虚称吏部，此生曾是识荆州。相逢未改旧青眼，自笑无成今白头。闻道少林新得髓，离言语次许参不。
胡岭三年自窜流，归来差慰此生浮。政缘天下无双士，非为江东第一州。悬榻坐中难入眼，设罗门外少回头。袖诗不意高轩过，问里人曾到此不。
饭罢蓬瀛屧响廊，薫风啜茗倚绳床。草荒老氏藏书屋，山绕王家避世墙。汤饼承公荐槐绿，炉芬遣我梦芸香。欲论旧事愁无奈，愿挽天河作酒浆。
苦遭前政堕危机，二十余年咏式微。天上谪仙皆欲杀，海滨大老竟来归。故园松菊犹存否，旧日人民果是非。最小郎君今弱冠，别时闻道不胜衣。
乃祖天边太白星，裔孙名字见家声。官曹卑似崔斯立，句律清如庾义城。赠我不知相报答，投人政恐未分明。丞哉于子元无负，松竹成阴水乱鸣。
临川内史诏除谁，里巷传闻报客知。金马门深曾草制，水精宫冷近题诗。行看画省旌旗入，定把书麟笔札随。若访毗耶旧居士，无人问疾鬓成丝。
南风盛事昔无闻，乃祖词场笔有神。一榜豪英收几士，同年伯仲看三人。今君科第欲惊世，他日文章当致身。意惬归来能访我，亦令宗派倚生春。
眼看乱后几凋年，神护灵光独岿然。镜里未添新白髪，囊中初得旧青毡。寄书地正当回雁，晤语身方走跕鸢。社稷于公端可卜，一篇江汉咏周宣。
徐子长吟复短吟，奇书窗下日幽寻。谁知密密深深地，参得明明了了心。千里澄江空更阔，中秋素月古犹今。使君胸次端如许，愿以余光照所临。
铃斋偪仄未销忧，暇日聊为帢帻游。乔木中间藏古寺，篮舆直上得名流。岂无云水连孤屿，亦有山林望一州。后日玉霄峰顶去，忆经行处为回头。
竹舆响肩舻哑呕，芙蕖城晓六月秋。露华犹泫草光合，晨气欲动荷香浮。给孤独园赖君到，伊蒲塞供为我羞。僧窗各自占山色，处处薫炉茶一瓯。
雪屋风窗逼岁穷，一杯情话与谁同。向人寡偶无如我，抵老相知独有公。文字欲求千古事，簿书还费二年功。新诗已佩临分语，况复哦诗是病中。
乃祖曾为文送穷，儿孙气味略相同。立朝有疏慕汲直，去国无书干子公。竹椅蒲团深着意，雪窗萤案坐收功。自怜无补朝廷事，又向蛮烟瘴雨中。
公知此老发船时，不作河梁送别诗。但说江湖留我住，为言岩壑与人期。凝香燕寝定自好，怀绶稽山无不宜。早晚欢迎剡溪上，去公亦复意迟迟。
扁舟绿涨漕渠时，解释离怀政用诗。管鲍交朋无变态，朱陈嫁娶有佳期。长洲茂苑著身久，秦望镜湖行脚宜。二浙中间才一水，短书莫使寄来迟。
蓬蒿小院立秋天，秃鬓凄风雨飒然。丈室何人问摩诘，后堂无地著彭宣。床头白酒新浮瓮，案上黄诗屡绝编。不厌寒家淡生活，书窗期与子周旋。
典郡治中总得贤，郊原一出万人传。山行野渡时时雨，妇饷夫耕处处田。说与老农无罪歳，但当力作有逢年。驱儿播种贫家事，可奈西畴只仰天。
使君小队出田间，郤拥旌旗鼔吹还。走送劳农诗俊逸，悬知领客事清闲。坐曹已白儿时鬓，置酒聊朱病后颜。无路从公上烟雨，梦魂长绕处州山。
缥缈炉烟上帝阍，朝来一洗旱如焚。垄头无复成龟兆，水面初看起縠纹。政使夏畦炊白玉，未妨秋稼割黄云。使君闵雨心犹在，化得邦人不茹荤。
此公出世使人惊，道眼看来郤未曾。政尔雪峰千百众，澹然云水一孤僧。不妨诗笔作佛事，已用茗瓯传祖灯。我老尚堪行脚在，因风为寄古崖藤。
千里光山去拊循，长淮练静属城𬮱。开门自少公家事，领客宁无我辈人。网户得鱼肌切玉，兵厨有酒色镕银。老翁生死谁相访，札翰时时到水滨。
吾宗席未暖淮滨，遣骑持书賸送珍。美实来从压沙寺，巨鱼长比藉糟人。欲雕好语略为报，但愧新诗如有神。领客不无桃李树，知君忆著故园春。
吾皇德泽小沧溟，倒载干戈不用刑。天以图书效河洛，人如兰玉秀堦庭。石渠尽日蓬山影，金殿凌虚帝座星。从此崇文三万卷，权舆甲部圣师经。
德器交情素所敦，乃翁虽逝典型存。不惟歆向皆书府，况复封胡是相门。意气君方凌碧落，年龄我已到黄昏。今晨镜里如膏沐，欢喜仁人有赠言。
海邦西渡即朝廷，双阙琼台天下名。跋马望君真屡矣，拏舟过我太迟生。门阑不日登元礼，句律今朝得少卿。已办黄花一尊酒，有如江水莫寒盟。
闻君卜居水云乡，欲往从之各异方。屋角树阴倾老盖，溪南山色过浮梁。薫风自在翻书叶，梅雨相欺败堵墙。长铗高歌归去好，幽栖为我觅阳冈。
一觞相属费招呼，况复吾宗揽辔初。春雨春风俱作恶，溪南溪北顿成疏。刻残红蜡君哦句，挑尽青灯我读书。细故乖违犹似此，功名不必问何如。
莫作阳关堕泪声，丹丘胜事要君听。兴公赋里云霞赤，子美诗中岛屿青。天近岂无宣室召，地偏犹有草堂灵。銮坡飞上勤回首，记取来游旧客星。
桂林佳事我能言，四座停杯且勿喧。人物豪华真乐国，江山清绝胜中原。亲尝荔子薫风浦，静对梅花小雪村。边锁无虞庭少讼，不妨仙释问真源。
整整三朝玉笋班，几年流落奉祠官。不令归曳尚书履，亦合先登大将坛。从昔南荒除帅重，只今西顾倚公寛。长途不惜身为御，欲上龙门自作难。
倾盖江头许定交，谈经论事听忘劳。辙环万里犹持橐，门掩三秋却梦刀。流水落花公境界，摘山煮海我官曹。人生五马从来贵，行乐何须叹二毛。
执手河梁有赠言，樯乌端为小留连。无风浪起勤看客，不尽江来隐放船。烟雨楼台空梦到，云天鸿雁只书传。不须更问西归日，定是彤庭射策年。
幕下官曹寄玉溪，溪边野老借光辉。啮毡校尉冲寒去，扇枕郎君触热归。大父正携灵寿杖，尊公更著老莱衣。赠行未说功名事，此事如公世上稀。
秋风送远庐陵守，车骑光华鬓未斑。早岁名高天下士，同时身到海中山。淹回二水分流处，邂逅千岩竞秀间。行矣衰翁如未死，锦衣白昼候君还。
越侯宾客有辉光，领袖今年得望郎。诗似拾遗留剑外，才如处士去河阳。到时晚荔论园买，旧日春茶洗盏尝。璧水同寮几人在，賸将书疏及沧浪。
一雨全清去路尘，石城风物话临分。了无狱讼劳官长，賸有江山奉使君。楼上今谁能和曲，鼻端那复可挥斤。吾人莫道知音少，千里欢谣入听闻。
歳星一别又回天，贫贱交情老更坚。传世典型清彻骨，向人怀抱直如弦。经营象郡三椽屋，漂泛龙城一叶船。风雨萧萧鸡自晓，此心常与子周旋。
齐安剖竹要循良，分付吾家坦腹郎。賸有江山连赤壁，略无讼狱到黄堂。铃斋昼永宜深念，边锁秋高合过防。此地元之余烈在，勉旃幸未鬓毛苍。
洞庭湖北饱知闻，尝以𬨎轩犯楚氛。远有光华新令尹，分投闲散故将军。武陵源口自碧水，古德山头多白云。一路澄清纵幽讨，不妨书札细论文。
壮时一别鬓成丝，忽漫同盘又语离。底事不为三日款，相逢犹是半年迟。溪边赠策正杨柳，境上开尊应荔枝。莫叹峤南荒绝好，光华最有远人知。
才猷表表自名卿，何况传家烜赫声。道院老人真乃祖，雪堂高弟是诸兄。一牛鸣地正接迹，五马行时尤见情。拟岘登临试回首，小轩应记碧山横。
武公入相不虚传，奏牍求闲郤更前。圣主闵劳天下士，诏书许作地行仙。少微星分临江左，大涤山门锁日边。便以公归良易耳，午桥虽好莫留连。
谁言富贵践危机，永日深春故里归。烟雨高楼增意气，蓬莱杰阁少光辉。向来赤舄又遵陆，此去青鞋长掩扉。画戟门东是茅宇，铃斋想像独依依。
有诏词场猎俊英，西风匹马豫章城。欲追诸父雁行上，肯逐群儿鱼队行。金是莫邪当自必，璞非死鼠会相明。笔端妙处还知否，万里秋天壮气横。
清臞骨相类诸生，黾勉寒窗守一经。用赋要窥司马室，学诗频过伯鱼庭。可怜亲髪镜中白，莫负子衿身上青。五桂荫门家世事，寂寥天畔几回星。
九日清尊要及辰，谁令形迹滞瓯闽。饶阳城畔趋庭子，长乐坡前入幕宾。并倚门闾吾二老，相求原隰汝三人。借令不共黄花酒，莫与西风作后尘。
移人尤物众谈夸，持以趋庭意可嘉。鲑菜自无三九种，龙团空取十千茶。烹尝便恐成灾怪，把玩那能定等差。赖有前贤小团例，一囊深贮只传家。
雨余依砌上苍苔，竟日山房闭不开。下马厌闻生客至，敲门喜见故人来。长哦绿竹诗三叠，小酌黄花酒一杯。此外相看复何事，团蒲隐几湛灵台。
苍颜白髪海边州，敢与君王侧席求。水似篙深催我去，雨如丝下要人留。偶然结绶登畿左，不用攀辕拥道周。高卧耦耕吾有分，何心赐璧取封侯。
僧窗又与汝周旋，百感相随到酒边。无复吹箎如异日，空惊枕块已三年。一门叔父吾衰矣，东阁郎君但勉旃。不为怀金纡紫事，澡身玉雪是空传。
雁足曾无一字收，有时书到郤生愁。故人叠叠半黄壤，今我萧萧全白头。大抵百年皆逝水，可怜万事只浮沤。朝闻夕死真吾道，圣处工夫办得不。
怪底消除执热烦，郑公方丈接三韩。空余坐榻悬犀柄，岂有行厨洗玉盘。作吏忽惊玄鸟变，寻盟未向白鸥寒。诸山只在登临眼，安得陪君杖履看。
夏夜僧窗淡月笼，新凉绝类九秋中。曲生入座有清浊，荔子堆盘能白红。持此淹留数佳客，慰予牢落一衰翁。骊驹散后君知否，独卧山房竹里风。
此身那得作飞仙，魂梦相从但欲眠。极目参辰不相见，论心胶膝未为坚。别君甲子三千日，问我春秋七十年。久要不忘吾辈事，交情自昔几人全。
齿危但以粥充虚，辜负公家夏屋渠。政恐曲生深作祟，可怜髯簿顿成疏。动摇不减韩吏部，蹴踏非同焦校书。落势今年残未已，只应从此并无余。
九日心飞类琯灰，龙山直上好楼台。老身稚子扶将去，胜地元戎借得来。酒似朝霞披雾散，诗如秋菊艳霜开。至今研席珠玑满，莫道登高寂寞回。
公家伯仲世名流，画省归来共乐忧。稍喜对床听夜雨，永怀扇枕作凉秋。谁言小草能蠲忿，未信闲花可疗愁。惟有埙箎发清吹，渠侬无厌亦无求。
佩声曾到鳯凰池，不尽胸中五色丝。三黜本因元祐学，一飞合在中兴时。忽惊地下修文去，太息门边问字谁。犹想泉台有新作，郊原小雨欲催诗。
郑公高义绝陈雷，别我姑胥首重回。书迹横斜良足喜，讣音曲折可胜哀。定知泡影垂垂尽，故傍江湖得得来。俗眼看公终未是，无生灭处咏归哉。
朋俦大半白头新，臭味同流少似君。交契虽深淡如水，宦情何翅薄于云。安知暮景莺声谷，遽作高原马鬛坟。忍向西风歌薤露，略无好语颂清芬。
中兴论相得耆英，进退能为国重轻。有望临人山泰华，无私待物器权衡。两朝礼貌缘同德，多士凭依为至诚。自古元臣薨位少，一时生死极哀荣。
正坐长斋早得衰，中年一病莫医治。悬知水复山重地，难度风饕雪虐时。乘兴前村曾有约，寄声绝顶可无诗。禅房手自栽花木，付主林神好护持。
句芒整辔浃辰间，雪片相随大可观。挑菜园林有余润，烧灯庭院不胜寒。柳条弄色政尔好，梅蘂飘香殊未阑。便似落花飞絮去，直疑春事并衰残。
年光胡不少留连，熟食清明又眼前。敢望深宫传蜡烛，可堪小市禁炊烟。满城风雨无杯酒，故国松楸欠纸钱。老病心情冷时节，只将书策替幽禅。
官曹颜状满尘埃，负郭陂湖眼为开。春色少留如过客，赏心多病只寒灰。黄童白叟喜相告，皂盖朱幡能一来。日暮游人归去尽，沙头鸥鹭与徘徊。
谁言春雨散如丝，一月垂空似绠縻。云去云来何日了，花开花落不曾知。直愁排荡根荄尽，安用栽培桃李为。政恐东君不无意，十分妍暖乞酴釄。
前朝兰若旧闻名，绝顶禅房日月邻。木润山辉应有物，锡飞杯渡不无神。郊坰行去仅百里，郡郭往来今十春。未踏青云梯一级，会当齐侣个中人。
郭内名园旧所闻，扶携老稺及良辰。重重碧树深留客，一一华堂极可人。绿暗池塘初破夏，清和时节尚关春。凭谁说与沧浪水，早晚芒鞋去问津。
雨近黄梅细不闻，破窗夜夜看星辰。园林如许不行乐，鱼鸟有知应笑人。盛喜晴天容卜昼，绝怜小坞解藏春。何妨着我闲田地，坐看垂杨夹广津。
杖屦桥南访此君，别君安否断知闻。苦遭积雨来为祟，政得新晴为解纷。直干万余森碧玉，高标一半入青云。人言歳暮于吾子，踏雪相看未当勤。
丘壑园林得我惊，兹游便足了余生。飞来嶓冢横空翠，流出沧浪彻底清。探讨不遗幽士力，招邀难得主人情。波间渔父还知否，已挂朝冠不濯缨。
谁能竟日把书看，荡桨扶笻十里间。未办深藏豹林谷，不妨时到虎丘山。秋来千顷境绝丽，老矣北窗人极闲。忽见题名在尘壁，余生那得许坚顽。
家在朱帘画舫中，今朝误入水精宫。江澄不起无风浪，天远长垂未霁虹。酒熟杯盘供雪鲙，诗成岛屿落霜枫。帆来帆去何曾歇，万顷烟波属钓翁。
客情厌楚却思吴，白鹭汀洲政起予。渴雨溪流妨进艇，得晴山路称骑驴。满林霜著春相似，半岭云横雪不如。匹马四方男子事，饶阳况不是吾庐。
西湖地僻少人知，隐吏官曹占作池。浩荡芙蕖风过夜，扶疏杨柳月明时。虽多不用一钱买，纵少足供千首诗。但使尊中深贮此，卮刀细薄可无饥。
青罗熨镜正揩磨，上有虚堂发兴多。大热端能排酷吏，广寒只合在嫦娥。又成画舫珠帘去，可奈红妆翠盖何。纵使曲肱无别梦，一尊风月弄婆娑。
野寺山家两寂然，小窗下有白头禅。微风不动炉烟直，永日方中树影圆。隐几读书长竟夕，闭门觅句可忘年。幸无驷马高车客，触忤幽人到眼边。
乞得身闲又御魑，干戈瘴疠两危机。三年似涉新冰过，十口今持旧璧归。天静不忧鸿北向，月明休咏鹊南飞。只应黄帽青鞋底，城郭人民有是非。
盘碧栖寒结露居，虚封水户食芙蕖。锦云长日来无定，萝月通宵色有余。静拂琴书寻密契，时因斋戒具甘蔬。门穿藜径裁尘迹，车马无烦问广闾。
眼前百种并愁予，风日凄凄野外居。落雁沙边水清浅，蜕蝉枝上叶萧疏。一身病著残光景，尽室贫依古屋庐。物色情怀两岑寂，更无人问客何如。
烟雨昏昏一月梅，全家避贼寄城隈。欲寻碧落侍郎去，遽沐青州从事来。令我妻孥争洗盏，想公伯仲政传杯。安能郁郁久居此，且傍茶山松径回。
相对真成泣楚囚，遂无末策到神州。但知绕树如飞鹊，不解营巢似拙鸠。江北江南犹断绝，秋风秋雨敢淹留。低回又作荆州梦，落日孤云始欲愁。
谁将老境觅菟裘，聊与瞿昙共一丘。青士无多自萧散，紫君虽小亦风流。要须憩寂有茅宇，何以落成惟茗瓯。稳看林间上番笋，惜无余地可通幽。
目极云沙静渺然，邵卿风月过年年。雁行灭没山横晚，渔艇空蒙水接天。南国棠阴春寂寂，东风瓜蔓日绵绵。问君许作邻翁否，阳羡溪边即买田。
老境垂垂六十年，又将家上鐡头船。客留阳羡只三月，归去玉溪无一钱。观水观山都废食，听风听雨不妨眠。从今布袜青鞋梦，不到张公即善权。
禅榻萧然丈室空，薰销火冷闭门中。光阴又似烛见跋，学问只如船逆风。一歳临分惊老大，五更相守笑儿童。休言四十明朝过，看取霜髯六十翁。
玉霄峰外海西头，即是衰翁所领州。云水茫茫长发兴，春山叠叠未生愁。旧时英物余千载，胜地丛祠尚一丘。苦雨凄风莫为崇，与君同乐亦同忧。
老荷君恩付赤城，瘦笻扶上玉霄亭。悬知地接溟溟海，坐见天横两两星。作赋兴公虚想像，谪官司户实飘零。衰翁何幸分符竹，一览东吴未了青。
好竹迷时手自栽，一轩寒碧谢尘埃。清风政为我辈设，小睡忽从何许来。已用官茶麾得去，莫因家酿挽令回。呼儿静扫黄叶径，吾与此君俱快哉。
雨中好竹不难栽，雨后清无一点埃。政有贤人林下集，何尝俗客洞中来。稽山老干应相忆，茂苑新梢未遣回。归去南轩曲肱梦，葱葱郁郁气佳哉。
笔端水远又山长，潇洒吾宗白面郎。荠树烟中分琐细，叶舟沙外见微茫。不宜朝士听鸡枕，政惬幽人梦蝶床。却恐非关毫素事，此身元住玉溪旁。
几净窗明丈室间，炷香危坐不开关。如何密密深深地，忽有层层叠叠山。珍重故人初入手，携持使我得怡颜。从今石友常相对，世上交游费往还。
满城桃李望东君，破腊江梅未上春。窗几数枝逾静好，园林一雪倍清新。已无妙语形容汝，不用幽香触拨人。迨此暇时当举酒，明朝风雨恐伤神。
小窗水冰青琉璃，梅花横斜三四枝。若非风日不到处，何得色香如许时。神情萧散林下气，玉雪清莹闺中姿。陶泓毛颖果安用，疏影写出无声诗。
径菊庭兰日夜摧，禅房未合有江梅。香今政作依稀似，花乃能令顷刻开。笑说巫阳真浪下，寄声驿使未须来。为君浮动黄昏月，挽取林逋句法回。
蜡炬高花半欲摧，斑斑小雨学黄梅。有时燕寝香中坐，如梦前村雪里开。披拂故令携袖满，横斜便欲映窗来。重帘幽户深深闭，亦恐风飘不得回。
奇葩天遣殿芳丛，一朵瑶台月下逢。黄绕腰间空自贵，红潮颊上莫争秾。如何风日许妍暖，更着衣裳能叠重。定是扬州玉楼子，略无佳句与形客。
黄柑送似得尝新，坐我松江震泽濵。想见霜林三百颗，梦成罗帕一双珍。流泉喷雾真宜酒，带叶连枝绝可人。莫向君家樊素口，瓠犀微𬺓远山颦。
岂无重碧实瓶罍，难得轻红荐一杯。千里人从闽岭出，三年公送荔枝来。玉为肌骨凉无汗，云作衣裳皱不开。莫讶关情向尤物，厌看绿李与杨梅。
异方风物鬓成斑，荔子尝新得破颜。兰蕙香浮襟解后，雪冰肤在酒酣间。绝知高味倾瑶柱，未觉丰肌病玉环。似是看来终不近，寄声龙目尽追攀。
百年中半饱闻渠，名下亲承果不虚。可爱风流元有种，自然富贵乃其余。肯随妃子红尘驿，甘伴先生白鹤居。可惜不经山谷赏，照红鸭绿定何如。
锡谷寒泉双玉瓶，故人捐惠意非轻。疾风骤雨汤声作，淡月疏星茗事成。新歳头纲须击拂，旧时水递费经营。银钩虿尾增奇丽，并得晴窗两眼明。
一书说尽故人情，闽岭春风入户庭。碾处曾看眉上白，分时为见眼中青。饭羹正昼成空洞，枕簟通宵失杳冥。无奈笔端尘俗在，更呼活火发铜瓶。
山城底处不春风，未似留宾郑驿中。家酿𥬠成玉池水，槛花移得锦薰笼。已将故事来招我，不着新诗去恼公。从此溪南溪北路，桃蹊一任雨繁红。
锦树团栾海角州，移春槛里见风流。两三翠盖张前面，千百香囊缀上头。绝代红梅相对好，妒人山麝莫来休。衰翁若被儿童问，入眼还曾有此不。
何许清尊对物华，广文官舍似僧家。向人只合供谈笑，领客犹能办咄嗟。光动杯盘环碧水，香随珠履上园花。公如不厌过从数，但煮东坡所种茶。
结交欢伯无他肠，小槽窃比顾建康。此身忽堕禁酒国，何路得到无功乡。官酤快甚夏酌水，斋酿惬于冬饮汤。客来且复置是事，北焙荐椀春风香。
风窗雪屋坐昏晨，一老江湖寂寞滨。解战充虚惟有酒，绝甘分少不无人。交情好在筼筜谷，腊味持来曲米春。便觉寒家生暖热，故知客里未全贫。
曲生奇丽乃如许，酒母秾华当若何。向人自作醉时面，遣我宁不苍颜酡。得非琥珀所成就，更有丹砂相荡磨。可怜老杜不对汝，但爱引颈舟前鹅。
花事阑珊竹事初，一番风味殿春蔬。龙蛇戢戢风雷后，虎豹斑斑雾雨余。但使此君常有子，不忧每食叹无鱼。丁宁下番须留取，障日遮风却要渠。
陂湖春尽水茫茫，收拾波涛入小塘。睡起微凉馥荷气，雨余斜日丽萍光。聊为堂下龟鱼主，少退阶前雁鹜行。只欠盆行数峰在，并持小树作青苍。
蜗庐何以度袢延，竟日蓬山一洗湔。阴翳树林无六月，风凉殿阁是诸天。政须深隐似玄豹，不用怀归如杜鹃。咄咄逼人牛马走，夜窗妨我枕书眠。
墨云行雨并成空，突兀彤云在眼中。瓜李不禁如许热，蒲葵能得几多风。通宵看月坐还卧，竟日追凉西复东。回首本无寒暑地，听渠亭午汗珠融。
蓐收何在渺层空，三伏炎蒸尚未中。况复今宵无好月，不知底处有清风。看云暮暮不为雨，畏日朝朝还自东。忆昔给孤园里梦，褰裳觅路踏泥融。
玉露金波不可孤，相瞻今夕定何如。氛埃未净雨湔洗，阴翳小留风扫除。丹桂看来元了了，白榆种得许疏疏。一杯浊酒非难事，未有新诗报答渠。
云日晶荧固自佳，幽人有待至昏鸦。远分嵒际松枫树，复乱洲前芦荻花。曳履商声怜此老，倚楼长笛问谁家。霜螯玉柱姚江上，作意三年醉月华。
老去长争一寸阴，良辰物色负幽襟。中秋素月偏离毕，九日黄花未散金。蓓蕾不妨供小摘，茱萸聊复伴孤斟。重阳何必今朝是，从此篱边日访寻。
屋角羲娥转两轮，今朝水帝又司辰。山家尝稻知良月，野径寻梅见小春。一歳坐看除得尽，百年正与死为邻。谁能思许无穷事，闭合开炉但饮醇。
老来愈觉白驹忙，眼看重阳又一阳。心似死灰飞不起，技如寒日短中长。厌看宾客空投谒，强对妻孥略举觞。回首山阴酬劝地，应怜鸿雁不成行。
卧闻微霰却无声，起看阶前又不能。一夜纸窗明似月，多年布被冷于冰。履穿过我柴门客，笠重归来竹院僧。三白自佳晴亦好，诸山粉黛见层层。
衾裯一夜冷于冰，雪事心知作得成。自起穴窗看不见，却来攲枕听无声。下床走报童心喜，开户惊呼老眼明。晴日垂檐白银塔，怪奇亦复可怜生。
薄晚蓬山下直余，笑看六出点衣裾。絮飞帘外无萦绊，花落阶前不扫除。松鬛垂身全类我，竹头抢地最怜渠。短檠便可捐墙角，剩有窗光映读书。
漏箭更筹日夜催，万牛不挽白驹回。梅花雪片歳华尽，萱草柳条春鼎来。病里诗书元不读，贫中尊俎未尝开。年光似此真虚掷，请以丹心学死灰。
妻孥挽我奉真祠，老子婆娑正坐谁。受禄功无一毫末，休官事有十年迟。尚容款曲悬车地，绝胜仓皇易箦时。请祝圣人千万寿，小臣何敢望期颐。
年年歳歳望中秋，歳歳年年雾雨愁。凉月风光三夜好，老夫怀抱一生休。明时谅费银河洗，缺处应须玉斧修。京洛胡尘满人眼，不知能似浙江不。
绝胜人间万户侯，不称俗士不缁流。又随拄杖去行脚，未办把茅来盖头。但使宗风嗣庞蕴，谁能佛事觉裴休。只应除却闲名字，一听人呼作马牛。
新亭崛起最高峰，无数遥岑翠扫空。恐有谢公留屐齿，为闻摩诘画屏风。倚江杨柳自高下，照水杏花能白红。正欠渭川千亩竹，清阴分借赖邻翁。
风味端宜配曲生，无肠公子藉糟成。可怜不作空虚腹，尚想能为郭索行。张翰莼鲈休发兴，洞庭虾蟹可忘情。君看醉死真奇事，不受人间五鼎烹。
开奁破壳喜新黄，此物移来所未尝。一手正宜深把酒，二螯已是饱经霜。横行足使班寅惧，干死能令疟鬼亡。毕竟爬沙能底事，祇应大嚼慰枯肠。
草堂竹坞闭门中，吏部持身有古风。老去一麾还作病，归来四壁又成空。今朝札翰如无恙，旧日诗书却未穷。拭目看君进明德，乃兄事业付天公。
风林何许着惊禽，惟有台州旧所临。避地妻孥虽在眼，藏山文字却关心。维扬大将金城固，建业名臣天椠深。说与单于归去好，长淮边是杀胡林。
连朝赐沐吏功休，请以陶壶竹矢投。整整斜斜森剑戟，纷纷藉藉委戈矛。坐人各自庆多马，老子不惟输一筹。中否何关兴废事，天公应解笑齐侯。
寸心只在所投中，出手何曾一箭空。不作秋风铺落叶，端如春草种成丛。旁观讵敢当勍敌，俯拾无劳命短童。说与妻孥须办取，如山酒肉贺全功。
苕溪霅溪磨青铜，南山北山无数峰。不知当用几钱买，罗列乃在君窗中。属官属私置莫问，但办一榻眠清风。烟波钓徒定乃祖，傥有渔舟吾请从。
白鸽潜来入紫槽，朱鸾飞去唳青霄。江边塞上情何限，瀛府霓裳曲再调。漫道灵妃鼓瑶瑟，虚传仙子弄云璈。小怜破得春风恨，何似今宵月正高。
霜郊百草半青黄，寒菊偷春作艳妆。灼灼似夸篱下客，夭夭欲伴禁中郎。玄都道士闻须种，彭泽先生见定狂。莫信化工欺世俗，且将一笑荐雕觞。
一亭重构冠崇冈，下瞰千岩拱四旁。作意祇图分野景，凌空因得近天光。银河入夜侵衣冷，玉桂乘秋泛席香。我辈公余堪燕集，登临何必待重阳。
平生陋质写难真，画史挥毫妙入神。瘦似休文宁复健，寒如东野故应贫。尘埃自笑双蓬鬓，泡影俄惊两幻身。从此山林皆独往，定无勋业上麒麟。
当时欲杀尚怜才，奏稿流传读转哀。一寸丹心朝士愕，十分头白道州回。汴京今日犹豺虎，陵寝多年没草莱。圣主不胜尝胆恨，先生无用鹤书催。
桃浪流香春雨余，渔灯深夜出溪湄。半篷明灭风生处，数点微茫月上时。影落沙汀鸥梦断，光摇芦苇雁栖迟。明朝解缆沧浪外，濯足船头唱竹枝。
跣足山行践绿芜，道人应念我崎岖。还将达磨西归履，暂作王乔羽化凫。为爱轻松宜踏石，更怜萧洒胜联珠。还君旧物君收取，认得拖泥带水无。
弄日娇云未肯收，暂凭堤柳系行舟。数声杜宇碧山远，几片落花春水流。强借酒兵销别恨，却因诗债起新愁。嗟予已竖降旗久，寄语将军好罢休。
王室当年若缀旒，片言戡定出奇谋。临机勇决千钧弩，济险优游万斛舟。掌上回旋皆造化，毫端升黜是春秋。虫鱼尽喜乾坤泰，宇县宁闻杞国忧。
塞上烟尘永不扬，边民戍卒尽耕桑。抗言用武真非策，唾手扶危别有方。须信精诚能感格，由来道德本安强。恩沾动植知多少，天使千秋保炽昌。
政和乙未对彤庭，袖笔曾陪四海英。三十七年浑梦境，六千余里邈神京。大钧播物无垠际，小录搜才有姓名。屈指西南存者几，成都首县一孤生。
三纪徒劳祇疗饥，年逾耳顺已知非。行藏有定随缘过，功业无成与愿违。里闬傥能乘驷入，君门便欲挂冠归。交朋亲戚犹相庆，要看桑榆晚日晖。
起家白屋忝为郎，俯视同侪道亦光。已幸十年纡赤绂，犹期一日坐黄堂。纷纷奔竞真成笑，兀兀憃愚但守常。不是坤舆能厚载，敢干斧锧献猖狂。
万口争称好使君，携持踊跃看朱轮。入门便洒随车雨，到处真成有脚春。鱼鸟一时生意气，江山千里有精神。大贤易镇朝廷重，巴峡穷愁要抚循。
圣门鼓瑟妙难窥，今日风流亲见之。五纪光阴惊电掣，一生忠孝仗天知。老庄座下须闻道，李杜坛边敢说诗。晚景功名非所慕，抠衣深喜得宗师。
向来祇欲返荆扉，老大趋时意颇微。官路波涛犹汹汹，家山桃李自依依。刳心拟出阴阳表，委质难逃造化机。寄语当年蓑笠友，樵渔素约敢相违。
穷经好客旧时声，千载遗风见典型。忠孝家传心自赤，功名路稳鬓方青。傅岩欲作商霖雨，蜀道犹观汉使星。小益提封重试可，定膺锋召入尧庭。
孤迹平生似转蓬，少而豪迈老羁穷。荣华路上黄粱梦，英俊丛中白髪翁。身堕穷山三峡里，心随流水大江东。夤缘展翅斜阳晚，须仗扶摇一鹗风。
初辞丘陇重哀荣，斾卷春风第一程。帝委才猷专外阃，人推勇略过长城。孤忠炯炯能移孝，温诏谆谆遽夺情。三峡壶浆应满道，江山草木旧知名。
白帝层城统十连，肘联荆属阻山川。翠华久眷舟车会，紫诏先收柱石贤。雪净已通梁阁道，浪平空舣汉楼船。不妨腰绖登廊庙，典故先朝尚宛然。
棹发嘉陵即帝庭，山川草木若为情。忠嘉但有三千牍，威爱犹传十万兵。天象共符虚右席，坤维一带失长城。西南所系安危大，何止雪山分重轻。
凛凛风霜镇玉关，文经武略自优闲。蟠胸浩气吞云梦，盖世英名重泰山。忧国屡形诗句里，折冲长在笑谈间。四川父老攀依切，犹问牙樯几日还。
朝路年来似奕棋，惟公出入倍光辉。昔时裴度临轩遣，今日曹参促诏归。蜀栈云横星骑动，楚江天阔锦帆飞。祇应太史朝朝奏，迤逦台星近紫微。
半世婆娑厌宦途，时危结绶计何迂。非干避地游巫峡，且欲从军捍蜀都。巴水秋深添别恨，金陵天近试雄圗。平心勿管风涛恶，阴有神明巨力扶。
天府登贤策马东，似君人物许谁同。文章小技出儿戯，道德微言余祖风。有路青霄元自别，无情白髪向来公。平生酝藉唯经国，唾手先收第一功。
凛凛霜威扑扑尘，不堪晓骑送行人。云山万点远连蜀，烟树两行初过秦。风厚正能扶大翼，浪高端足化修鳞。圣君急士思调鼎，喜见寒梅漏泄春。
访道寻师积有年，晚逢夫子叹高坚。玄关启处功深矣，妙指传来意豁然。气会三宫驰圣毂，理归一辙弃尘编。工夫到后神明出，夺得天机运用权。
神龙一去渺无踪，落日孤云为惨容。溪绕练光秋更白，黛横山色晚尤浓。细看风物曾经眼，深达根源自点胸。寄宿僧寮清不寐，一轮明月挂枯松。
四海车书未混同，忧怀都付酒杯中。云雷自昔开屯难，天地于今合泰通。浊酒寒灯招旧友，清江小艇忆诗翁。人生会面真难得，莫遣行装犯晓风。
释耒随人干斗禄，因循五阅闰余年。折腰每效官三品，糊口深惭食万钱。未梦登天生羽八，肯希舐痔得车千。求田早决归耕计，种秫何妨酿酒泉。
栖栖奔走不知春，日月无停疾转轮。尘土强颜成俗吏，林泉放意属高人。书题缱绻情何切，诗律雄遒语不陈。引起归心千万绪，向来梦寐几翻新。
解绂归来旋葺居，身安环堵不求余。粗羹粝饭偏知味，谈话寒灯胜读书。情窦欲开先自窒，心田已浄弗须锄。亲朋有酒且呼唤，万事何妨一破除。
两公清气入人肝，玉树森森逼我寒。挥麈缤纷惊落屑，和诗来往疾跳丸。兴余不管牙签乱，坐久翻忧蜡炬残。轻别莫言吾所讳，重逢应作老翁看。
老大逢春意转微，追随不复似当时。怜君旧已开三径，顾我今方卜一枝。近水遥山元自好，暖风迟日更相宜。便当乘兴寻花去，免使园林恨失期。
千岩万壑最幽深，玉垒西邉古茂林。仕宦不妨真大隐，风流无伴只孤斟。多情竹色朝侵几，适意松声夜入琴。莫道使君无一事，每劳幽思发清吟。
邉城赢得自由身，富有江山岂是贫。水榭晴云来几席，月庭香雾湿衣巾。已邀松竹为三友，更列图书作四邻。不会世间机巧事，无思无虑乐天真。
人事都无喜宴安，懒于喧处竞追攀。惊残午梦风推户，压尽炎威雪满山。无主岩花时解笑，近人林鸟亦知还。应怜朝市区区者，方寸何曾顷刻闲。
官居閴寂似僧居，坐卧行藏得自如。爽气逼人千亩竹，清风满室一床书。心游淡泊能调马，意绝贪求岂羡鱼。即此便同三径隐，未须投绂赋归欤。
前世愚夫哂邓通，即山鼓铸死饥穷。贪名勿羡青云士，守道甘为白髪翁。日月奔驰驹过隙，乾坤跼蹐鸟居笼。反观自有超然地，能使渊明立下风。
所欲谁能矩不逾，人生七十在须叟。纵横窃鄙张仪诈，怀卷终思宁武愚。幸有精神延短景，了无才力奋雄图。手提造化非难事，井底寒蛙祗自居。
服田力穯是良农，卤莽耕耘报亦同。得道正从勤苦里，了心只在刹那中。六通四辟非关学，万别千差不见功。法法满前供受用，更于何处觅家风。
千花百草鬭青春，法界谁知本一真。生灭去来浑妙用，洪纤曲直现全身。参同聊示师资契，授受宁论父子亲。直下承当犹自错，可怜舍己更从人。
还淳反朴似山农，与物相忘即大同。造理自超言意表，发机不离见闻中。批云切月能无事，转地回天别有功。公案见成何必举，请君于此嗣宗风。
枯大寒岩但不春，直经千劫未为真。一门超邈难寻轨，万象森罗独露身。田地稳时行便到，工夫尽处见方亲。韩卢逐兔纷纷是，言语支离最误人。
禀生太极本纯全，七尺身中豁一天。妙道高深从俗笑，至言微密向谁传。何须青简书勋业，赖有丹台集圣贤。诸子但论时世事，令人懒语益思眠。
要作通天一大儒，措心寥廓未为迂。神机应变无多子，圣域知归不远涂。哮吼定应潜百兽，啁啾终是笑群雏。吾今欲觅衣中宝，活计须教一物无。
润屋金多笑不居，却从象罔索玄珠。千年古镜心长静，万里飞云身自孤。空里结空空复有，梦中占梦梦元无。休将此语轻传泄，举世冥行少丈夫。
只忧短髪变星星，早葺生涯寄暮龄。二顷可能轻相印，一区聊欲著玄经。不嫌野水侵扉绿，更喜寒筠绕屋青。投绂归来成底事，要驱龙虎遁天刑。
平生不喜入州闾，林下江边谩卜居。解榻延宾同笑语，杜门教子读诗书。最怜舍后蔬盈圃，只欠庭前水绕除。官路崄巇端可畏，茅茨固就早悬车。
野老樵夫作比闾，儒宫一亩亦安居。浇愁剰买村前酒，引睡频拈架上书。江近云烟长到户，人稀鸟鹊自驯除。不才已分时流弃，犹幸能延长者车。
天含愁思雨冥冥，晚色云销万里青。几点沙鸥临水镜，数重烟树簇山屏。雅闻樵采能谈道，欲耦锄耰更问经。藜杖芒鞋先有约，相从避世免深刑。
卧溪古木势蜿蜒，伫立斜阳旅思寛。湍没岸痕知涨溢，风生水面觉清寒。静容桃李敷浓荫，暖放凫鹥浴短翰。隐约渭滨真髣髴，行藏都付一渔竿。
榴花灼烁半空开，天外薫风入座来。雨掠南塘荷盖净，云埋西岭日车颓。物情荣谢看诗句，时世安危付酒杯。好是溪桥最清绝，淡烟寒水一迟回。
烂漫烟光一目收，危亭葺就壮岑楼。三巴故国山川在，万古长空日月流。江水奔腾无昼夜，石田耕获漫春秋。兴来笻竹随儿辈，径路平生不惯由。
万象森罗不可收，一亭览尽胜高楼。涂山南觐尊乔岳，渝水东朝合众流。烟起人家天欲暮，云归海峤月当秋。此时此景尤佳绝，约客重来信有由。
东皇物色未全收，山半登临当倚楼。锦里烟光浑在眼，云溪花片亦随流。夕阳正好无多景，春序才移已复秋。却忆故园林壑美，乘风欲去问何由。
皇家故境未能收，愁绝登城与上楼。目断东吴心已往，神驰西洛泪先流。江山环合成兹邑，雾雨溟蒙即是秋。赖有圣贤同一中，忍将时事说元由。
天际油云不肯收，全妨寓目向层楼。日车难把长绳挽，春事浑同去水流。可奈余寒犹作沴，悬知徂暑未能秋。此方记得偏炎热，路入夔门一再由。
虚亭突兀枕崇冈，玉宇无风秋自凉。地阔群山争逶迤，天低远树立微茫。阴晴易辨云霞色，晓夕常吞日月光。我亦清心官事省，葛巾藜杖得徜徉。
小邦人物大邦同，万屋鳞鳞气郁葱。谁挈神峰离海底，幻将廛市纳壶中。垂帘拟学山阴画，飞舄难乘叶县风。举首穹旻才一尺，敢凭正直谢天公。
西冈独上每春容，天接危亭四面风。万室鳞鳞归眼底，一峰岌岌倚云中。地灵人胜风流古，石秀山回气象雄。曳杖频来无别意，喜观禾麦又年丰。
江白风清古寺虚，客来萧散兴何殊。水涵疏树千寻浄，尘到幽亭一点无。天际昏烟迷小艇，林端落日射浮图。欲添楚屿深秋意，好向沙洲养橘奴。
凿开苍翠著幽亭，正取澄江一镜平。嘉木千章垂倒影，支流三道咽寒声。桥横古路肩相属，云衬斜阳眼自明。竹色波光交借重，照人心骨有余清。
溪浅桥横趣自幽，坐来风色晚飕飕。寒泉有韵石间出，远水多情竹外流。地僻蛟龙时隐见，天晴㶉𫛶乱沈浮。见闻总是吾家物，好景何须着意求。
默默幽轩祗自知，天人一理未容欺。檐光坐揖青山入，窗影闲看白日移。休道嚣尘侵晏宅，由来表里湛黄陂。思惟泯处全真现，存得灵龟笑朵颐。
诸城葛氏久湮沈，清尚知君独远寻。席卷承家猗顿术，日明好古子云心。珍藏高阁轻三箧，善购多门小万金。曾见墨庄耕获利，行看杞梓秀家林。
出郭幽寻偶一欣，初来犹未叹离群。谁知萧寺悬荒野，却有层楼插暮云。烟外遥岑仍隐隐，风边落叶更纷纷。天寒日薄牛羊下，绕树归鸦不忍闻。
倚杖从容日未曛，望中一洗两眸昏。晴云放出千寻岭，乔木团成几处村。东去西来长道路，春耕秋获换郊原。无穷物象相吞吐，妙趣谁知在不言。
寻幽一访洞中天，路绕青溪水绕山。翠径崎岖行竹里，红尘咫尺背人间。侵裾爽气冷冰雪，漱玉寒流锵珮环。更问石庵窥胜迹，斯游岂复倦跻攀。
巧思潜窥造化儿，更依曲水凿方池。灵鳌上钓喧红粉，轻鹢浮觞趁彩旗。落涧寒声泉㶁㶁，弄花斜日影迟迟。分明作个山阴会，仍有当时幼妇辞。
九夏何知暑令行，轻风拂拂水泠泠。只凭藜杖穿幽径，还喜蒲团憩小亭。散诞竹邉梳白髪，徘徊江上诵黄庭。人间无此清凉处，亦许儿童共乞灵。
连日追游笑语同，一樽能遣百愁空。唐贤阁上秋风冷，巴子台边夕照红。木落荒坡思白傅，草深颓墓忆宣公。只怜地狭难成市，依旧沙头作小丛。
孤馆幽幽一境清，昼长无事亦无营。睡频推枕仍重起，坐久抛书却再行。静看檐头蛛结网，细听屋角鸟翻声。闲边日月元如此，须信人间有赤城。
八阵台前水急流，累累石冢界沙洲。机深已尽吞吴策，事变空成守蜀谋。江月四时犹耿耿，云山千古谩悠悠。天公若遂兴刘愿，功烈应非管乐俦。
地豁天开眼界寛，两山相对列巑岏。多情烟树连村暗，不事沙鸥照水寒。立马踌躇饶野兴，抗尘奔走尚粗官。归来凖拟江湖计，不负蓑衣与钓竿。
万象森罗眼底明，倚天高处喜重经。逶迤江练秋逾白，峛崺山屏晚更青。望尽平原烟冉冉，愁深古塞雨冥冥。踌躇欲看千灯后，手拨浮云正极星。
相随步屧转穹隆，万室鳞鳞指顾中。自笑情怀非旷士，谁知筋力已衰翁。吟余尚惜西山日，立久翻忧北户风。从此不须攀绝顶，云深无处认鳌宫。
寂寂禅林绕篆香，长廊古殿总虚凉。楩柟蔽日空交影，乌鹊驯除不乱行。灭想自成清浄界，争机端作是非场。灼然祖意休生解，炯炯寒灯一点光。
晓霁同登古息台，雨师先为洒尘埃。纹楸战罢仙踪杳，清磬音传佛寺开。门外老松迎客入，竹边高阁放山来。逡巡揽尽风光去，寄语三官不用猜。
小刹迟留为觅船，欲凭一苇下长川。磬传清韵每知晓，柏偃樛枝休问年。末路风埃埋日月，故园松竹老云烟。由来行止皆天定，遇坎乘流只信缘。
度垅穿云十里遥，招提蹲踞乱山坳。地灵潜隐圣贤宅，林静俯窥乌鹊巢。万法岂从心外有，一真还向梦中交。世间出世元无别，尘俗纷纷不用抛。
情绪长随节物迁，老逢元日更凄然。春风未省摇心曲，腊雪空留点鬓边。加我四年终易学，长君一岁尚尘缘。何当同伏嵌岩下，添取炉中住世铅。
颇恨东风巧入帘，不论朱户与茅檐。青春处处为谁好，白发年年空自嫌。市酒岂能供燕笑，官娃无复问秾纤。强随儿辈追时节，菜压香盘未损廉。
天雨宝花呈上瑞，不同常岁旋能干。痴儿诧见盐成糁，戏仆圆搓玉作团。漏屋茅檐垂欲压，华筵酒椀正禁寒。悬知片片非他物，落处应须子细看。
青门冠盖近迎春，物态天容旦暮新。日暖御沟初破冻，雪消驰道未生尘。晓烟暗绿金条眼，佳气晴浮碧瓦鳞。唯有纸鸢堪一噱，掠天翔泳不由身。
良辰元巳惜芳菲，一笑林亭挽落晖。圆吭高低齐献曲，浓阴远近密成围。縠翻细浪环池转，羽挟清觞傍席飞。不为不祥来祓濯，欲因流水送春归。
公余萧散步晴晖，正是韶光懒困时。官事暂能逃倥偬，物情深觉变神奇。风传小树香浮砌，水接平湖绿满池。春草怪来成好梦，西堂句法少人知。
满眼烟光困不胜，群红委地绿堆林。空庭鸟下簿书退，小院燕归帘幕深。千里故人萦午梦，一樽新酒隔春岑。多情柳外莺声啭，似向东风写客心。
春风不入鬓边青，羞逐儿童趁晚晴。花欲近人颜色好，鸟来窥户语音清。钩帘静院山相顾，散策高亭月共行。自断穷通天已定，休劳占数向枯茎。
人间春思漫纷争，祗把新诗唤晓莺。妙处镌镵应鬼泣，醉中挥洒自风生。谁知雅道当今绝，独与骚人并驾行。尺纸飞来光照夜，小窗申诵到参横。
乞得筋骸伴老农，一丘春兴有谁同。禽声路入笙簧里，花色人行锦绣中。薙草养兰修故事，凿渠引水著新功。羲和叱驭应难挽，愁见颠狂柳絮风。
林壑栖迟两见春，一笻一麈任天真。莺花世界无停晷，电露光阴莫负身。蚁战蜗争那复问，鱼浮鸟戏自相亲。长江不日桃花浪，筑石牢堤急倩人。
春工又是一番新，满目韶光欲醉人。风唤鸣禽争暖日，雨粘飞絮著香尘。老来情绪元知别，酒后形神始觉亲。独向小斋书咄咄，无端燕子往来频。
二月垂杨长绿柯，渔村春坞景融和。沙边细浪摇芳藻，水上红云映绿波。风袅钓丝时荡漾，日移花影更婆娑。径须展此连鳌手，且向樽前醉倒歌。
暖律潜开四序先，土牛何处不施鞭。道逢宿雨连新雨，人说今年胜旧年。和气薰蒸还率土，湛恩汪濊仰高天。甲兵一洗成丰稔，从此边陲定帖然。
草木藏春柳报先，谁将苍驭快如鞭。夜中一雨知无价，陌上三农庆有年。玉糁寒林梅委地，浪翻平野麦连天。阴阳燮理非吾事，新岁调和岂偶然。
天作淫雨似秋中，沾湿恐侵河伯宫。螟螣欲伤禾黍秀，鼋鼍尚快波涛风。谁驱天际乱云墨，且放山巅晴日红。有酒亟来相就饮，流光一去大江东。
檐前万点落珠玑，乳燕梁间嫩学飞。水汇百川人迹绝，苔封三径马蹄稀。田塍湓溢禾生耳，薜荔芊绵垣有衣。江上何人清兴尽，却乘新涨棹舟归。
池塘不似昔年春，蝶乱蜂狂更恼人。莫傍花丛看婉娩，且怀诗卷诵清新。山林祗管萦魂梦，寰宇无端变劫尘。遥想江东忧未歇，可能熟醉巧谋身。
春色忽随流水去，人间谁解绊风光。一声杜宇乾坤隘，万点飞花日月忙。道阻岂能游上苑，年衰无复梦幽塘。蜂情蝶意都萧索，难化吾心一寸刚。
送春仍恨酒杯干，今夕休眠到漏残。歌舞纵无供笑语，宾朋犹有近门阑。伤心已讶千林绿，转眼还看万叶丹。节去节来君莫问，诗盟从此勿令寒。
纷纷满地落红干，杜宇声中春正残。诗酒情怀公事汩，干戈时节赏心阑。生憎蔓草缘堦碧，却喜含桃向日丹。万里吴天飞不到，剑光空射斗牛寒。
月蘸澄江上下天，波光桂魄两依然。喜延嘉客楼同倚，贪吸清辉席屡前。万里无云秋更阔，千门不夜晓相连。嫦娥且驻来宵驾，玉宇年年不列仙。
半秋云物扫遥天，对月凭栏一怃然。明夜半规应尽满，此时清赏更无前。琼楼颇觉三山近，玉斧谁将七宝连。我欲乘风霄汉上，坐令凡骨变真仙。
西风卷尽片云浮，天宇团圆素月流。玉斧修成三夜景，银盘赛过十年秋。佳人渺邈心相照，羁客徘徊影共愁。安得仙娥一招手，驱鸾驾鹤上琼楼。
绝胜寻常三五盈，魄成金气自然清。烟云敛迹秋空阔，星斗沉光夜色明。璧堕江心随浪涌，镜飞天面逐人行。四方万里同清赏，大地今成白玉京。
阴阳升降定沉浮，九候之前大火流。人远祗同千里月，天高谁放一轮秋。飞萤眇眇何时见，惊鹊纷纷特地愁。陋屋穷檐无不照，清光岂独射高楼。
淅淅乾坤灏气盈，多情明月共秋清。且将照席银缸背，自有窥檐宝鉴明。但喜人心都爱好，谁知天度不留行。反身一视真奇特，夜夜神光莫与京。
青霄万里绝纤毫，海上仙人独钓鳌。荡荡性天元廓落，亭亭心月本孤高。寒光破碎穿幽径，素影飞翻入怒涛。但挹金波还洗涤，不须遥望日生高。
秋中景色正萧森，月色超然重古今。要使万方倾素采，那知三日翳重阴。晦冥欲害天公眼，想像难忘海宇心。决断浮云须好手，明年此夕要追寻。
不见团圆桂景森，清辉一片本常今。欲看静夜千家昼，先扫长空万里阴。宇宙光明思佛掌，儿童嚬蹙见人心。茫茫千里凭谁问，每使良辰罢访寻。
月过中秋色尚鲜，赏心未厌惜流年。琼杯不许三人共，桂魄难同两夜圆。碧落无云星避彩，清辉满座烛销烟。新诗唱罢应愁绝，影入珠帘照客眠。
一别婵娟便隔秋，寒光今夕为谁流。万家窗户人推枕，千里关山客倚楼。酒欲忘怀难解醉，诗将遣兴却添愁。空堂耿耿浑无寐，晓镜看来易白头。
西风猎猎动天关，底事萦心拨弃难。夜枕蛩声连晓急，暮楼鸿影落江寒。遣怀樽酒浑消得，遮眼文书亦倦看。物理盈虚元已定，伤时何苦泪阑干。
窗户寒生不幕罗，无边愁绪费长哦。有情尚觉天公老，不饮争如月色何。岁序峥嵘双鬓改，乾坤离乱一身多。年来懒读悲秋赋，忍听商声入咏歌。
空樽独把送斜阳，九日何忧酒中伤。客里吟情尤寞寞，梦中归意亦茫茫。枫飘丹叶随流水，菊吐黄花犯早霜。惟有坚心松柏在，四时不改色苍苍。
腊日公塘命矢鱼，亲迂五马过康衢。分波短艇金梭疾，缀网圆鬐玉叶粗。滋味尽教沾掾属，割烹不独侑宾厨。从今下客休弹铗，不似冯谖恨食无。
好雪还从腊日飞，空庭委积路淋漓。寒深闭户难延客，兴发乘舟欲访谁。没谷沉崖真快意，撒盐飞絮敢言诗。儿童诧见千山缟，来岁丰登定可期。
上天连日拥愁云，晓起联翩瑞色新。入麦未多三日雨，著梅先报万家春。兴来赖有乘舟客，喜极宁为闭户人。安得梁王相命赋，兔园避席少逡巡。
深知不作昌时瑞，成茧那能效野蚕。世态如云从自薄，交情若水定非甘。最怜炊黍张生约，勿笑分财管仲贪。欲吉他年渔钓友，江湖舍我复谁堪。
高标百世可廉顽，喧处亡心心自闲。小院客来风扫地，凉宵人静月窥关。了知游戯梦蝴蝶，聊学逍遥歌泰山。须信先生今未死，青冥鹤驾眇难攀。
怪来齿发日凋疏，坐阅春秋六十余。鬓雪难消休把镜，眼花易发废观书。身边赖有三田实，世上须知一梦虚。只办此心赢造化，浮沤起灭不关渠。
来自仙家白玉京，秋穹灏气欲平分。人间莫道无先觉，天下须知有达尊。岂但期颐称上寿，行看嬉戏弄仍孙。三溪自是蓬莱境，陵谷迁移此独存。
西南英誉满簪绅，安富尊荥孰儗伦。世上种成无限果，人间赢得自由身。手提日月超千劫，心隘乾坤等一尘。应笑盈庭争祝颂，儿童犹复咏松椿。
春色平分又六宵，天生良弼佐皇朝。豸冠凛凛周行肃，虎节煌煌蜀地饶。已喜月卿还旧物，更看斗极转高标。仁人自合超诸数，鹤算龟龄未是遥。
睿主寛仁遍九垓，西南总计属英才。一犂雨向田间足，万里春从天际来。洗尽疮痍凭药石，调成鼎鼐得盐梅。赤松有约应难老，未信人间白发催。
振羽曾参上国鸿，偶飞不到广寒宫。诗书教子心尤切，孝友承家德自丰。一命未酬耽学志，半途何负摄生功。新阡郁郁今埋骨，想见哀吟万国风。
姻好通来十八春，酒杯诗卷最相亲。休心失约寻真侣，转首谁知作古人。庵畔松篁长泣雨，室中书史暗凝尘。我尝一访经行处，白日萧条倍怆神。
荣国诸孙迥不同，妙年英气吐长虹。圣经每陋三家学，文阵平收一战功。可但芹宫滋教雨，更看花县畅仁风。诗书满腹成何事，惆怅舟移夜壑空。
居闲共喜迹相亲，桑户谁知遽反真。三纪周旋浑作梦，一樽离别倍伤神。旧邦犹忆江山主，新圃俄摧草木春。阴德降祥天报定，高车驷马岂无人。
一瞻遗像起遐思，庆历风流想见之。政化寛平无后日，文词纯质似当时。溪山寂寂人何在，林沼依依泽未衰。堂共滩名俱不朽，十年清节斗星垂。
吁嗟兰德已云翩，空见佳城在九原。无禄久虚南涧藻，有姑谁慰北堂萱。苦荼独御安天命，曒日同归信誓言。诸子欲知遗恨事，陇头长听水潺湲。
凤去鸾随事可伤，唯传妇道式闺房。紫箫吹月元同上，宝剑凌波亦并藏。南涧苹余空自老，北堂萱在为谁芳。幸哉有子遵遗计，外氏犹能谨祭尝。
未然一著最玄微，黑白分明会者稀。但向死中求活路，莫于平处鬭玄机。势强失利缘轻敌，力困收功为解围。胜负纷纷成底事，不如完璧早还归。
禅宗诗律造精微，眼底纷纷识者稀。举世何人谈大道，怜君与我叩玄机。休夸修炼飞金阙，勿笑沉沦陷铁围。善恶两途俱是错，堂堂日用要知归。
拂秽清尘志自殊，斯文危弱更当扶。嘉言亹亹手尝御，高步徐徐身与俱。驱犊几曾遭戏笑，化龙应亦在斯须。龟毛兔角人人用，莫道吾家此物无。
春来无奈客愁新，一破衰颜粉面匀。笑折繁枝头带雪，想成青子颊生津。真香未许兰为佩，仙质何妨缟作巾。勿怪天公多着意，为怜风韵冠群伦。
雪里寒梅岁又新，粘枝的皪已开匀。行人邂逅先传信，枯卉逡巡欲问津。他日调羹凭傅鼎，此时漉酒借陶巾。粉腮红跗休轻放，醉赏从人笑伯伦。
姿韵清高自一家，不将夭艳唤蜂衙。冲寒万木浑无叶，回暖孤根独放花。要与雪霜争皎洁，肯随桃李趁繁华。更看结实调羹在，疏影寒香未足夸。
枯林独秀染胭脂，不使群芳次第窥。月桂殷勤来并色，江梅寂寞许同时。霜飞雪舞终难挫，蝶隐蜂逃各未知。折得一枝聊慰眼，儿童拍手误春期。
时引金杯拔剑看，光芒高彻斗牛寒。要令世事从心淡，可谓人情彻鼻酸。经术岂应穷皓首，文章何用苦雕肝。吾徒行与功名会，莫作羁人日夜叹。
依依客馆夜燃膏，子夜羁愁无处逃。闲炷炉香听夜雨，快斟杯酒读离骚。休惊时节云何速，独吊古人殊不遭。一阵晓寒催画角，朝来爽气碧山高。
人生五福古难全，天赋夫人独不偏。内行无惭诗妇孝，母仪何啻穆姜贤。庭帏已叹芳魂独，宗族空留旧事传。惟有南陔多少恨，忍看松柏锁寒烟。
长安市上喜相逢，倾盖恩情久要同。几载暌违劳想梦，一樽邂逅写情衷。家山柑橘正酣露，江岸帆樯忽饱风。归去借声询旧友，项髯方浪薛芹宫。
黄夫子从汶上来，三束瓜虀送风土。应知我亦困虀盐，肯食沽酒与市脯。食肉者鄙无远谋，甲第纷纷何足数。饭蔬饮水真乐哉，千古风流想尼父。
刘侯磊落人中杰，半生尘土略如我。酒酣气与天低昻，长笑拘儒费膏火。虺𬯎一马上高岗，怪来喜色犹扬扬。探得骊珠携满袖，明月挂空无价偿。
饥来驱我出蓬蒿，鬓影𩭹𩭹舞二毛。黄甲浮名夸俗子，白丁结习数吾曹。老盆贮酒心犹健，懒架抛书趣亦高。万事含糊自堪乐，不须持板念徒劳。
无地诛锄一束茅，清吟端作反离骚。奔波且复同香尉，萧散还须似马曹。名下迹公初定价，暗中索我便矜豪。文章论世宁论晚，肯慕群飞辄仰高。
野航春入荻芽塘，远意相传接渺茫。落日一篙桃叶浪，薫风十里藕花香。河回遽失青山曲，菱老难容碧草芳。村北村南歌自答，悬知岁事到金穰。
西风摵摵舞庭槐，沈李浮瓜事益乖。不饮竟逃官长骂，长年唯厌太常斋。已看帘幕辞归燕，犹讶池塘沸乱蛙。坐想臞仙遥集处，应颓醉玉泥金钗。
荷锸相随死便埋，达人于世岂长乖。囊钱拟定文章价，瓢饮聊甘祭祀斋。儿辈那知群野鹤，我曹宁复问官蛙。何如细瀹烹茶鼎，日向松阴𦶟乱钗。
骨寒宜伴列仙臞，欲喜依刘计未疏。自昔暗中人易记，到今名下士非虚。欲从给事论奇字，拟向中郎得异书。愿借牙签三万轴，为公一一辨蟫鱼。
只着南冠不着缨，掉头防我问功名。数椽茅屋有时漏，一墢野田无具耕。酒地定能容胜践，墨畦终拟过平生。扣舷归去蒹葭闹，后夜相思看月明。
林梢眇眇堕斜晖，剥啄还来扣隐扉。门巷劣容居士𪨗，尘埃不到野人衣。恰当夜甑黄粱熟，盛供春山紫蕨肥。侍坐无人只山月，两翁相对自忘机。
旍斾传呼起伏龙，雨翻枯泽已全通。招呼急吹添秋思，袪逐骄阳助岁功。蝝子有知先避境，葑根无着尽浮空。老农自笑豚蹄祝，惠政流行盍屡丰。
少陵花恼便颠狂，天与多情付此郎。宿露园林莺舌乱，暖风庭院蜜脾香。闲愁几欲萦春事，幽怨还能入醉乡。应断玉楼双望眼，便须催促理归樯。
杏火烧空泼眼明，游人荡桨渌芜城。山歌惯习吴歈调，水戏终含楚些声。草满池塘春涨浅，燕归帘幕午风轻。踏青旧约谁能问，已喜年来粥有饧。
中都如海士如鳞，乘雁双凫亦见驯。林下已无长往客，江头谁伴独醒人。因循傥使能成事，彊健何须便乞身。但喜高风激颓俗，要令钟漏一番新。
黄垄初看卷麦禾，老农还复厌晴多。四郊戽尾开新渎，一雨苗根长旧科。已发政声归召杜，更惊诗律鬬阴何。王孙欲识田家乐，水乱沟塍涉可过。
续经无复补嘉禾，老去忘怀及见多。摘尾簿书宁问署，点头章句仅成科。求田下泽吾行且，招隐空山子谓何。千万买邻真左计，一丘端约老相过。
千里风雷起放臣，反骚端欲陋灵均。宦情遽逐鹏程远，喜气犹惊鹊语新。它日钟鱼应落梦，半生尘土未酬身。会须更整青云步，往事当令问水滨。
雨余千里见秋毫，绿涨西陂涌浪涛。桂楫兰舟惊送别，鸾篦象齿记分曹。官游莫漫嗟流落，人事方将困驿骚。亦欲江湖理烟艇，不知何处可容篙。
自许论交绝比周，向来倾盖喜同流。俗间久矣无青白，客里终然有去留。能事要须槃礴裸，廋词何必畔牢愁。看君跃马章台道，肯为沧波梦棹讴。
东观无人数伏虔，一臞尘土独凄然。高情自欲侵天半，清梦何由到日边。顾我书空嗟咄咄，知君扪腹笑便便。登高怀远无穷意，故合春容赋大篇。
奠币儒宫已告虔，城楼远想独悠然。阴阴古木回潭外，渺渺平芜落照边。野色向人聊妩媚，笻枝入手自轻便。兴来不暇寻思懒，酒后狂歌定几篇。
当年蜡凤识僧虔，晚岁相从意惘然。更笑竖儒多败事，稍闻上郡已开边。酒醪穷巷谁能载，简牍平生自不便。风月两溪真可老，待收功业付诗篇。
词语平生故自芜，登高重愧赋成初。诸君此处识老子，右卫向来烦长舆。波上旌旗飞退鹢，楼前歌管出金鱼。回栏后夜同延月，直下方池可更疏。
闻道牙签检校频，昏花错莫乱惊尘。未须止酒妨投辖，便可捐书当徙薪。肘后有方余几所，眼中无障更何人。须公旧观神明复，凖拟花前一笑春。
双瞳炯炯四筵倾，少日才堪赋两京。花县署曹聊试可，鳣堂传德尚流清。横琴勿写峩峩志，引水当令㶁㶁鸣。后夜扁舟同泛月，野田端见绿芜平。
客行终日厌区区，𫏐借晴光照坐隅。水漾龙鳞浮窣堵，莼开雉尾供伊蒲。欲随渔子飞双桨，似与仙翁在一壶。目乱风埃知有几，肯来幽处濯缨无。
翰林发策冠诸儒，再世重归汗血驹。醉后挥毫凌月窟，梦中插翼上天衢。半生怀抱吞余子，一日声名振八区。归去玉堂清夜直，也应怜我老江湖。
招手湖山初识君，眼中已复见轮囷。清言自是一时杰，豪气欲无千载人。客路临分随梦远，老怀论旧觉情亲。心期不免功名逼，傥记江南草树春。
羊酪莼羹本异区，江湖随俗语娵隅。紫鳞拨刺冲文荇，翠羽翩翾过绿蒲。舴艋兴饶青络马，笭箵自当紫微壶。丛书校罢频搔首，天末孤帆去欲无。
勇往都忘去路难，胸吞螭虎气桓桓。吴头楚尾三年梦，塞北江南五月寒。痩马系门留我别，明珠携袖许谁看。书生自有西江量，何止能濡舌本干。
上相平胡不作难，已开亭障彻乌桓。公朝问罪知谁敌，穷虏要盟故自寒。烽燧报安千徼肃，羽书飞捷万人看。书生梦想从军乐，隽语铭功墨未干。
湖阴旧雨记重来，小阁深明傍水开。䗖𬟽横空桥倒影，琉璃拍岸浪成堆。胜游君复羹鱼婢，幽屏予方饭芋魁。遥想经行断堤曲，野花漂尽雪玫瑰。
云疏日薄九秋深，故国悬知咏稿砧。试拂青萍怜气在，更携绿绮觉尘侵。浮家泛宅三年梦，临水登山万里心。小骑羡君盘谷去，肯如思越费清吟。
一区无地可经营，宦牒东西寄此行。问舍它时聊尔耳，浮家今日太劳生。肯将口腹累安邑，正欲弦歌闻武城。为我三间卜茅屋，夜深来听读书声。
柯田一曲抱清湾，两角孤云拥髻鬟。猿鹤惊心招旧隐，桑麻掠眼接通阛。似闻小筑终年就，应是幽扉尽日关。为报添丁护鸦觜，夜寒归梦绕家山。
岩谷何人叹久幽，纻袍一一赴兼收。衔枚尽欲成坚敌，怀璧浑疑忌暗投。独讶终篇惜鸡肋，更须添烛校蝇头。文章到此无殊律，共赋菁莪泛泛舟。
探帘山鸟一声幽，斗觉晴光烂不收。好梦已寻江上去，清篇更许坐中投。欣逢阮籍开青眼，肯学虞卿赋白头。闻道月波春色满，好携行客住行舟。
山萦细路走修蛇，峭壁连云只藓花。木末忽看幡影乱，马头初见殿阴斜。回廊迤迤穿危峤，侧涧娟娟露浅沙。秀色可餐吾事办，粥鱼茶板莫相夸。
𫔔磨文律似攻驹，十载相从亦数予。卷白欲倾东海酒，闭门贪钞北堂书。风烟入眼山围座，鸥鹭惊心水满渠。此乐定非公所有，为闻鳌禁席频虚。
平生狗曲视骊驹，妙语琅琅独起予。酒面那能伴从事，笔头翻欲戏中书。官曹似是惊莲幕，问讯何如念石渠。只恐浮名不论数，要须人识士非虚。
岁月如驰鬬隙驹，星星著鬓故欺予。身宜丘壑长经梦，语到轩裳辄废书。扃步共嗟妨远趾，清沟自觉映污渠。黄麻白简公心事，此去声名定不虚。
茅屋秋风斗破除，萧骚浑似浣溪居。青山侍坐从吾好，黄帽笼头与俗疏。赖有园官能送菜，可无溪友解留鱼。从今辄莫惭枵腹，一饱须烦插架书。
胸中渺渺九梦泽，笔底滔滔三峡流。自合勋盟真易与，漫回诗律付冥捜。平生所慕李君御，今日聊登郭泰舟。去矣相望重搔首，百年心事小迟留。
霜根刺刺猬圆颅，犹倚禅床听木鱼。底事世缘能老我，到头尘事不关渠。磨砖几日能成鉴，闭户何人欲造车。若有小参重问讯，试寻消息向真如。
硬黄亲校大还书，岩石相看已甚臞。会遣五丁供给使，聊烦六甲奉庖厨。仙风自昔人何有，灵气于今子岂无。知得茅卿近消息，应骖白鹄到清都。
雪舞白衣朝扣门，一车送酒借春温。寒威任减东阳带，和气全归北海尊。应为半生怜曲糵，更留它日燕鸡豚。是中可饮公须记，报字如鸦醉眼昏。
娟娟佳月挂南楼，萧寺真成秉烛游。火树忽惊新节物，春衫不趁旧风流。公方高卧追三已，我亦狂歌发四愁。为报襟期得名胜，何妨着处一开眸。
灯市烧春接郡楼，岁丰人乐事遨游。繁弦急管方连夕，痛饮高谈自一流。短帽纵堪陪胜赏，长檠那解照牢愁。归来卧对西窗月，独想清光烛电眸。
十里笙箫沸市楼，已占风物两优游。人从月窟开青嶂，灯挟星河映碧流。曲席深杯成径醉，长廊古寺溢清愁。暗中我亦知公在，彊对兰膏为举眸。
谁能延月倚危楼，细履相将偶当游。倦听山歌怀旧俗，闲看水戏溅寒流。灯光竞作千门晓，酒力微寛一掬愁。明日八分疲阿买，诗馋元只在清眸。
夹道缯山耸蜃楼，小轩终忆数条游。月将人意十分满，雨入溪光一派流。静听屐声喧夜市，旋挑灯灺酝春愁。闭关不问阴晴事，时怪玄花掠病眸。
勇退曾无屋数椽，挂冠神武便飘然。陶潜去家一百里，张翰收名四十年。平世深知还有几，少时健决已无前。侏儒饱食堪羞死，莫浪狂言为着鞭。
西风江上荻花秋，鲙玉频年念昔逰。世事真成一可恸，身名那问二宜休。公卿礼饯何为者，僮仆欢迎有此不。鬓影毵毵纷翠葆，晚来钟漏亦怀羞。
造物劳人亦懵哉，又驱疲马上崔嵬。经从野店初尝笋，行尽江村始见梅。千里短书先梦寐，半生多难足风埃。桔橰俯仰成何事，已念渔蓑归去来。
渡涧穿林夕未休，野人篝火引前驺。惊从略彴滩声急，喜见廜𢋈草盖修。云卧自惊魂梦冷，星驰先恼肺肝愁。乞身老我双溪上，记取端能赋远游。
了事痴人有底忙，箯舆勃窣到南冈。樵风槭槭群狙喜，山雨萧萧万木僵。谷底暗分冰涧落，舍旁时度野梅香。殊方岁晚多悲感，归老丘园此计长。
杖藜寻胜款禅扃，归去扁舟伴月明。卧树低摧山脚转，跳鱼拨刺𫇛牙惊。烟埋桥影双霓断，风熨溪光一镜平。聚落半空无市井，在亡灯火短长更。
曲槛飞甍界碧空，尽供胜覧属禅翁。苍藤翠木四围外，远水平芜一望中。幽鸟林梢鸣不断，乱云天末去无穷。素娥青女今何在，归步聊乘两腋风。
脱叶惊飞海角秋，君王虚伫急良筹。列仙山泽底无用，孺子沧浪渠不忧。百鸷可能如一鹗，二江知复带双流。渺然相望暮云碧，兀坐蒲团搔白头。
一言初欲寤明君，去矣终缘丞相嗔。凫雁江湖真我辈，龙蛇山泽定何人。市中未识冯延寿，门外已呼祁孔宾。尚有忧时心未歇，西风吹泪湿纶巾。
沙觜波生柁脚开，扁舟老去许归来。风帆一点日边下，雪浪千堆天际回。城郭荒芜迷旧隐，江山寂寞写余哀。此心元自无机事，寄语轻鸥莫见猜。
严陵滩下鸬鹚谷，闻道元英旧隐庐。鼻祖名高诗格在，耳孙才杰宦情疏。漫山松桂雁行立，入坞茅茨星散居。知为刘郎赋招隐，莫教花落到通渠。
少日长怀社稷忧，怪来饶舌漫多仇。风尘冉冉百年老，霜雪萧萧两鬓秋。不办痴床供一笑，方营隐谷赋三休。添丁护得金鸦觜，佳处端能着我不。
自称居士拟香山，只影江湖得暂闲。大隐可能追褦襶，小亭聊欲对孱颜。持杯有月同歌舞，策杖无人共往还。闻道修篁解新箨，密遮门迳不须删。
尘土败名如败敌，云山招隐似招降。漫倾鲁酒醒犹独，聊发吴讴调本双。谁念佳人在空谷，自同渔父老清江。它年对榻分余地，风雨萧萧夜打窗。
故国风烟素已谙，结茅端欲占重岚。聚蚊那肯追金谷，号虎真成赋石龛。厄运经过度阳九，幻生颠倒识朝三。它年自有鸡豚约，小阮新居卜道南。
葱麦推还井大春，拂衣归伴卧云人。胸中历历蟠三略，肘后时时校六淳。已作移文排俗士，更将要术混齐民。知闲聊复求闲地，岁晚功名恐逼身。
应羡扁舟泛五湖，随缘卜筑伴樵苏。青山衮衮成嘉遁，华髪萧萧负壮图。松桧𬸣腾元自植，鱼龙吟啸巧相娱。清宵背立岩前月，大叫三高更疾呼。
泛爱何人枉素书，银钩奕奕到田庐。朋游久许贫方耐，宦学空怜老更疏。回雁峰前应梦到，放龟池上也斋居。相期保社同香火，口祷功名乞与渠。
不从吏议污丹书，恩许怀章返故庐。投老有缘知分溢，排奸无术愧才疏。胜流踊跃闻归櫂，妙语吹嘘慰索居。怀望北辕心已折，忍将时事付轩渠。
相逢无日不怀归，又是春山听子规。休叹豺狼迷道路，似闻貔虎仆旍旗。那从薄俗求青眼，还向高堂念白眉。南望孤云应目断，殊方岁月易推移。
山北山南雪意忙，梅花未肯鬬寒芳。悬知小圃争前发，为折疏枝分外香。故国年华惊晼晚，老人心事伴摧藏。更看陌上传春信，倚杖空怀迟暮伤。
木落空山不着行，寒梅长是占年芳。未容霜女窥孤艳，定恐花神啬旧香。竹杖穿林聊问讯，槿篱萦路巧遮藏。谁能折寄江南恨，北客相看摠可伤。
闻道年时醉一觞，野梅飘几荐余芳。兵尘不碍含生意，花骨犹存底死香。入夜从教月浮动，争春空被雪埋藏。凭君妙句先催发，调护高枝莫中伤。
岐亭幽梦堕微茫，百草先春自不芳。山雨压低临涧影，天风吹下满林香。梨花少韵非俦匹，竹叶多情故敛藏。长记江桥闲立马，落英谁扫重情伤。
粲粲疏梅短短墙，骚人长恨失遗芳。低徊草棘精神透，仿佛关山魂梦香。月淡乍看清影乱，春深终恐绿阴藏。岁寒为尔添愁绝，倚树微吟亦自伤。
野花飘尽江梅发，为报先春一信芳。近水疏林风格老，故山归路梦魂香。雪霜贸贸添愁绝，蜂蝶纷纷预屏藏。折寄凭君呼健步，生枝莫放手痕伤。
门对青山水缭墙，隔畦花卉尽流芳。浇胸快泻鹅儿酒，袭鼻长闻柏子香。夜雨对床成契阔，晚云归岫识行藏。抽身未试平戎略，空为忧时倍感伤。
巉巉老气郁青霞，过我依然醉帽斜。为说惊魂招楚些，忍闻悲曲动胡笳。扁舟犯雪来何许，健笔凌云语益嘉。莫笑海山风引去，要寻源上问桃花。
此身传马与时移，过尽三余又一归。野炬占风迷夜色，村肴宿岁待晨晞。鬓华老去能余几，心赏春来转觉非。惭愧君恩许闲佚，食蔬那比首阳薇。
饯岁邻翁席屡移，拍歌犹听夜深归。尊浮冻螘霜逾重，林噪寒鸦日未晞。剰叹飞腾怜杜老，过为孤愤陋韩非。干戈满眼伤时节，遣戍长闻赋采薇。
岁晚嘉蔬已向萎，独余芦菔老霜畦。收随芧栗供山谷，赠比苹蘩撷涧溪。葅乱金钗入珍馔，羹融玉糁脱污泥。程春定觉人彊饭，功校蹲鸱自不齐。
嘉蔬灵卉两纷纷，小摘山花自出群。芽茁短根红玉卷，叶敷疏节翠旟分。细看药谱镌遗录，终拟骚经补缺文。堪笑饥鼯穿败箧，宁知野彘力跑云。
惯看留客费瓜茶，政羡多藏不示夸。要使睡魔能偃草，肯惭懽伯解迷花。一旗但觉烹殊品，双凤何须觅瑞芽。待摘家山供茗饮，与君盟约去骄奢。
怅望扬州千朵盛，数枝聊足慰淹留。相逢月下陪真赏，一醉花前得胜游。凿落细斟金晕侧，盘盂斜飐玉光浮。春衫并色浑无赖，映带霜毛笑隐侯。
联络樛枝架短檐，苍髯绿骨尚依然。袪除畏日心三伏，领略清风直四筵。好在老龙蟠夭矫，悮来孤鹤舞蹁跹。那堪侧雨敲窗夜，贪听飕飕自不眠。